text:
Hormatly Prezidentimiz mejlisiň gün tertibine geçip, ilki bilen Ministrler Kabinetiniň Başlygynyň orunbasary B.Hojamämmedowa söz berdi. Wise-premýer degişli döwürde ýurdumyzy ösdürmegiň makroykdysady görkezijileri barada hasabat berdi. 2016-njy ýylyň ýanwar-maý aýlary üçin bu görkezijiler milli ykdysadyýetimiziň sazlaşykly ösýändigini tassyklaýar. Hasabat döwründe jemi içerki önümiň ösüş depgini ýokary derejede, şol sanda senagat pudagynda 102,2 göterim, gurluşykda 105,5 göterim, ulag-aragatnaşyk ulgamynda 110,1 göterim, söwdada 116,3 göterim, oba hojalygynda 106,5 göterim we hyzmatlar ulgamynda 109,8 göterim üpjün edildi.
Ministrlikleriň we pudak edaralarynyň maglumatlarynyň seljermesine laýyklykda, ykdysadyýetimiziň ähli pudaklarynda ýokary görkezijiler gazanyldy. Jemi öndürilen önümiň ösüş depgini 103 göterime deň boldy.
Milli önümleriň öndürilişini artdyrmak, ýurdumyzyň bazarlarynda haryt bolçulygyny üpjün etmek hem-de ilatyň girdejilerini ýokarlandyrmak boýunça toplumlaýyn işleriň geçirilmegi netijesinde, geçen ýylyň degişli döwri bilen deňeşdireniňde, bölek-satuw haryt dolanyşygy 16,6 göterim artdy.
Şeýle hem bu döwürde daşary söwda dolanyşygy boýunça görkezijiniň durnukly ýokarlanmagy hasaba alyndy.
Bäş aýyň jemleri boýunça Döwlet býujetiniň girdeji bölegi 91,6 göterim, çykdajy bölegi bolsa 87,8 göterim ýerine ýetirildi. Aýlyk haklary, döwlet kömek pullary, pensiýalar we talyp haklary doly möçberde tölenildi. 2015-nji ýylyň degişli döwri bilen deňeşdireniňde, ortaça aýlyk iş haky 9,5 göterim artdy.
Wise-premýer ähli sebitlerde önümçilik we durmuş-medeni maksatly iri desgalaryň gurluşygynyň barşy barada hasabat berip, maliýeleşdirmegiň ähli çeşmeleriniň hasabyna özleşdirilen maýa goýumlarynyň möçberiniň geçen ýylyň degişli döwri bilen deňeşdireniňde 105,7 göterime deň bolandygyny habar berdi.
Deslapky maglumatlara görä, obalary özgertmek boýunça maksatnamanyň rejelenen görnüşini amala aşyrmagyň çäklerinde ýurdumyz boýunça suw we lagym arassalaýjy desgalaryň 25-si, durmuş maksatly binalaryň we desgalaryň 99-synyň gurluşyk işleri alnyp barylýar. Şeýle hem 790,4 müň inedördül metrden gowrak ýaşaýyş jaýlarynyň, inženerçilik ulgamlarynyň we desgalarynyň gurluşyk işleri dowam edýär. Özleşdirilen maýa goýumlarynyň möçberi 948,3 million manada barabar boldy.
Welaýatlaryň senagat pudagyny ösdürmegiň esasy ugurlaryna laýyklykda, häzirki wagtda binalaryň we desgalaryň 197-siniň gurluşygy tamamlandy hem-de olaryň 123-sinde gurluşyk işleri dowam edýär. Täze önümçilikleriň işe girizilmegi içerki bazarda täze iş ýerleriniň we haryt bolçulygynyň döremegine mümkinçilik berýär.
Hormatly Prezidentimiz Gurbanguly Berdimuhamedow hasabaty diňläp, Watanymyzyň ykdysady kuwwatyny pugtalandyrmagyň we halkymyzyň durmuş derejesini ýokarlandyrmagyň ýurdumyzy ösdürmegiň strategiýasynyň esasy ugurlarydygyny belledi. Döwlet Baştutanymyz bazar gatnaşyklaryna geçmegiň şertlerinde ähli pudaklaryň durnukly ösüşini saklamak, ozaly bilen, dünýä ykdysadyýetiniň meýillerini nazara almak bilen, ösüşi saklamak üçin toplumlaýyn çäreleri görmegiň zerurdygyna ünsi çekdi. Milli Liderimiz ýurdumyzda öndürilýän bäsdeşlige ukyply önümleriň möçberini artdyrmak we daşarky bazarlara ibermek boýunça işleri dowam etmegiň möhümdigini aýdyp, wise-premýere ministrlikleriň we edaralaryň maliýe ýagdaýyna her aýda seljerme geçirmek barada anyk görkezmeleri berdi.
Ministrler Kabinetiniň Başlygynyň orunbasary, Türkmenistanyň Prezidentiniň ýanyndaky Nebitgaz serişdelerini dolandyrmak we peýdalanmak baradaky döwlet agentliginiň direktory Ý.Kakaýew nebitgaz toplumynyň kärhanalarynyň geçen bäş aýyň içinde alyp baran işleriniň netijeleri barada hasabat berdi.
Nebitiň gaz kondensaty bilen çykarylyşynda nebiti gaýtadan işlemekde awtomobil benzinini, dizel ýangyjyny, polipropileni, çalgy ýaglaryny, suwuklandyrylan gazy hem-de beýleki nebit önümlerini öndürmekde gazanylan tehniki-ykdysady görkezijiler barada habar aýdyldy.
Geçen ýylyň degişli döwri bilen deňeşdirilende, tebigy we ugurdaş gazy almagyň ösüş depgininiň 100,4 göterime, “mawy ýangyjyň” daşary ýurtlara ugradylyşynyň möçberiniň ösüş depgininiň 102 göterime, buraw işleriniň ösüş depgininiň 129,4 göterime deň bolandygy bellenildi. Ýangyç-energetika toplumynda maliýeleşdirmegiň ähli çeşmeleriniň hasabyna özleşdirilen maýa goýumlaryň umumy möçberi 17,5 göterim artdy.
Wise-premýer Türkmenistan-Owganystan-Pakistan-Hindistan gaz geçirijisiniň türkmen böleginiň gurluşygynyň barşy barada hem hasabat berdi. Şol ýerde hemme işler tassyklanylan meýilnama laýyklykda alnyp barylýar.
Döwlet Baştutanymyzyň garamagyna TOPH gaz geçirijisiniň gurluşygynyň başlangyç tapgyryny maliýeleşdirmek üçin “Türkmengaz” döwlet konsernine ABŞ-nyň 45 million dollaryndan gowrak möçberde karz bermegi göz öňünde tutýan Kararyň taslamasy hödürlenildi.
Hormatly Prezidentimiz Gurbanguly Berdimuhamedow hasabaty diňläp, “Türkmenistanyň nebitgaz senagatyny ösdürmegiň 2030-njy ýyla çenli döwür üçin maksatnamasyny” durmuşa geçirmek boýunça işleri has-da işjeňleşdirmegiň zerurdygyny aýtdy.
Döwlet Baştutanymyzyň nygtaýşy ýaly, nebitgaz çig malynyň gazylyp alnyşynyň möçberlerini artdyrmak hem-de türkmen energiýa serişdelerini daşary ýurtlara ibermegiň köpugurly ulgamyny döretmek bilen bir hatarda, ýangyç-energetika toplumynyň kärhanalaryny döwrebaplaşdyrmak we tehniki taýdan täzeden enjamlaşdyrmak, innowasion tehnologiýalaryň binýadynda dünýä bazarlarynda uly isleg bildirilýän önümleriň giň görnüşlerini çykarýan gazy gaýtadan işleýän täze önümçilikleri gurmagyň ýurdumyzyň energetika strategiýasynyň wajyp ugrudygyny nygtady.
Hormatly Prezidentimiz Karara gol çekip, wise-premýere TOPH gaz geçirijisiniň ýurdumyzyň çäginden geçýän bölegini gurmagyň möhletleriniň pugta berjaý edilmegine, bu geçirijiniň ugrunda degişli hyzmat ediş düzümleriniň döredilmegine degişli birnäçe anyk görkezmeleri berdi.
Soňra Ministrler Kabinetiniň Başlygynyň orunbasary R.Bazarow gözegçilik edýän oba hojalyk toplumynda 2016-njy ýylyň bäş aýynda alnyp barylan işleriň netijeleri barada hasabat berdi.
Obasenagat toplumy boýunça öndürilen önümleriň, ýerine ýetirilen işleriň we hyzmatlaryň möçberiniň ösüş depgini 104,4 göterime, şol sanda Oba we suw hojalygy ministrligi boýunça bu görkeziji 106,5 göterime, Daşky gurşawy goramak we ýer serişdeleri baradaky döwlet komiteti boýunça 109 göterime, Azyk senagaty döwlet birleşigi boýunça 101,5 göterime, “Türkmenatlary” döwlet birleşigi boýunça 125,3 göterime barabar boldy.
Geçen ýylyň degişli döwri bilen deňeşdirilende, unuň öndürilişinde 101,6 göterim, çörek we çörek önümleriniň öndürilişinde 101,9 göterim, etiň öndürilişinde 102,1 göterim, süýdüň öndürilişinde 102,3 göterim, ýumurtganyň öndürilişinde 105,9 göterim, gök önümleriň öndürilişinde 167,5 göterim ösüş depgini üpjün edildi. Obasenagat toplumynyň ministrlik we pudak edaralary tarapyndan maýa goýumlaryny özleşdirmek boýunça meýilnama 150,5 göterim berjaý edildi.
Möwsümleýin oba hojalyk işleriniň barşy, şol sanda 1-nji iýunda Ahal, Balkan, Lebap we Mary welaýatlarynda badalga berlen bugdaý oragynyň barşy barada habar aýdyldy. Şunuň bilen birlikde, gowaçalaryň hatar aralaryny bejermek, olary suwarmak we mineral dökünleri bilen iýmitlendirmek işleri alnyp barylýar.
Döwlet Baştutanymyzyň garamagyna Ahal welaýatynyň Ak bugdaý we Tejen etraplarynda, Lebap welaýatynyň Garabekewül etrabynda hem-de Mary welaýatynyň Garagum etrabynda her biriniň önümçilik kuwwaty ýylda 200 tonna önüme barabar bolan döwrebap maldarçylyk toplumlaryny gurmak hakynda Kararyň taslamasy hödürlenildi. Täze desgalar Azyk senagaty döwlet birleşiginiň buýurmasy boýunça hususy kärhanalar—Türkmenistanyň Senagatçylar we telekeçiler birleşmesiniň agzalary tarapyndan gurlar.
Hormatly Prezidentimiz Gurbanguly Berdimuhamedow ýurdumyzyň meýdanlarynda ýaýbaňlandyrylan möwsümleýin oba hojalyk işlerine ünsi çekip, babadaýhanlaryň yhlasly zähmeti bilen ýetişdirilen hasyly iň soňky dänesine çenli ýygnap almak üçin bugdaý oragy bilen baglanyşykly meseleleri hemişe gözegçilikle saklamagy talap etdi. Milli Liderimiz munuň üçin mehanizatorlaryň, ýük ulaglaryny sürüjileriň, oraga gatnaşýan ähli adamlaryň işlerini takyk guramagyň wajypdygyna ünsi çekip, wise-premýere degişli tabşyryklary berdi.
Hormatly Prezidentimiz “Ýurdumyzda döwrebap maldarçylyk toplumlaryny gurmak hakynda” Karara gol çekip, bu desgalary awtomatlaşdyrmagyň ýokary derejesini üpjün etmek, hemme zerur ýöriteleşdirilen enjamlar bilen enjamlaşdyrmak boýunça wise-premýere birnäçe anyk görkezmeleri berdi.
Döwlet Baştutanymyz daşary ýurtlardan getirilýän harytlaryň ornuny tutýan önümleri öndürmek hem-de ýurdumyzda, şol sanda obasenagat ulgamynda we azyk senagatynda öndürilýän önümleri eksport etmegiň möçberini artdyrmak boýunça döwlet maksatnamalaryny ýerine ýetirmegiň çäklerinde amala aşyrylýan taslamalaryň wajypdygyny nygtady. ----------- Milli Liderimiz Gurbanguly Berdimuhamedowyň belleýşi ýaly, ýurdumyzyň oba hojalyk önümlerini öndürijilerini döwlet tarapyndan goldamagyň üstünlikli çäreleri netijesinde bu gün ekerançylyk bilen bir hatarda maldarçylyk hem ösüşiniň kuwwatly itergisine eýe boldy. Türkmenistanyň ähli welaýatlarynda täze maldarçylyk toplumlary gurulýar, iri we ownuk şahly mallaryň baş sany maksadalaýyk artdyrylýar.
Şunda et-süýt hem-de miwe we gök önümleriň, ýumurtgalaryň, bakja önümleriň agramly bölegi ykdysadyýetiň hususy ulgamy tarapyndan öndürilýär. Türkmen senagatçylary we telekeçileri ýurtda azyk bolçulygyny döretmäge mynasyp goşant goşup, döwletimiziň azyk harytlaryny daşary bazarlara çykarmak boýunça wezipeleri hem üstünlikli çözýärler.
Döwletimiz hususy işewürligi Türkmenistanda amala aşyrylýan, şol sanda obasenagat toplumynyň düzümlerini düýpli döwrebaplaşdyrmaga, oba adamlarynyň ýaşaýyş-durmuş derejesini has-da ýokarlandyrmaga gönükdirilen iri möçberli durmuş-ykdysady maksatnamalary ýerine ýetirmäge çekmek boýunça mundan beýläk-de anyk çäreleri görer diýip, hormatly Prezidentimiz Gurbanguly Berdimuhamedow aýtdy.
Soňra Ministrler Kabinetiniň Başlygynyň orunbasary B.Ereşow şu ýylyň bäş aýynda gözegçilik edýän pudaklaryndaky işleriň netijeleri barada hasabat berdi.
Berkarar döwletimiziň bagtyýarlyk döwründe senagat pudagy hormatly Prezidentimiz Gurbanguly Berdimuhamedowyň başyny başlan hem-de ilkinji nobatda, türkmenistanlylaryň hal-ýagdaýyny ýokarlandyrmaga gönükdirilen döwlet maksatnamalaryny durmuşa geçirmegiň çäklerinde ösüşiň durnukly ýagdaýda depginli ýokarlanýandygyny görkezýär. Iň öňdebaryjy tehnologik enjamlar bilen enjamlaşdyrylan täze kärhanalaryň ulanylmaga tabşyrylmagy netijesinde önümleriň dürli görnüşlerini çykarmak boýunça işler ýola goýuldy hem-de ýüzlerçe täze iş orunlary döredildi.
Türkmenistanyň Senagat ministrligi boýunça öndürilen önümleriň, ýerine ýetirilen işleriň we hyzmatlaryň meýilnamasy 121 göterim ýerine ýetirildi. Geçen ýylyň degişli döwri bilen deňeşdirilende, ösüş depgini 104,4 göterim derejesinde üpjün edildi, hususan-da, sementiň öndürilişi boýunça 102,4 göterim, magdan däl serişdeler boýunça 115,3 göterim, keramzitiň öndürilişi boýunça 100,2 göterim, gurnama demir-beton önümleriniň öndürilişi boýunça 108,2 göterim ösüş depgini gazanyldy.
Hasabat döwründe Dokma senagaty ministrligi boýunça önüm öndürmegiň meýilnamasynyň ýerine ýetirilişi 107,4 göterim, ösüş depgini 101,1 göterim, şol sanda nah ýüplügiň we nah matalaryň öndürilişi 100,1 göterim we 100,2 göterim, tikin we trikotaž önümleriň öndürilişi 100,3 göterim, aýakgabyň öndürilişi 100,1 göterim, gön önümleriň öndürilişi 100 göterim boldy. Dokma önümleri ýerlemekden alnan girdeji 530 million 500 müň manat bolup, 23 million 600 müň manat möçberde peýda gazanyldy.
Halyçylyk pudagynda hem üstünlikler gazanyldy. “Türkmenhaly” döwlet birleşiginiň kärhanalary tarapyndan şu ýylyň ýanwar-maý aýlarynda öndürilen önümleriň ösüş depgini 103,6 göterime deň boldy. Jemi 18 müň 52 inedördül metr haly we haly önümleri dokaldy. Ösüş depgini 100,1 göterim derejesinde saklanylýar.
“Türkmenhimiýa” döwlet konserni boýunça şu ýylyň bäş aýynyň içinde öndürilen önümleriň hem-de ýerine ýetirilen işleriň möçberi 107,6 göterime, ösüş depgini 118 göterime barabar boldy. Hususan-da, mineral dökünleriň öndürilişi boýunça 108,3 göterim, tehniki ýoduň öndürilişi boýunça 100,3 göterim, tehniki uglerodyň öndürilişi boýunça 100,0 göterim, natriý sulfatynyň öndürilişi boýunça 113,4 göterim ösüş depgini gazanyldy.
Döwlet balyk hojalygy komiteti boýunça öndürilen önümleriň we ýerine ýetirilen hyzmatlaryň möçberi 100,5 göterim berjaý edilip, ösüş depgini 189,8 göterime deň boldy. Tutulan balyk boýunça 130,9 göterim, balyk we gaýtadan işlenilip, gaplanan balyk önümleri boýunça 123,7 göterim ösüş depgini gazanyldy.
Hormatly Prezidentimiz Gurbanguly Berdimuhamedow hasabaty diňläp, häzirkizaman tapgyrda senagat pudaklarynyň kuwwatlyklaryny artdyrmak milli ykdysadyýetimizi ösdürmegiň ileri tutulýan ugurlarynyň biri bolup durýandygyny belledi. Soňky ýyllarda ulanylmaga tabşyrylan täze kärhanalar ýaly hereket edýän önümçilik desgalary hem toplumlaýyn durky täzelenmeginiň barşynda ýokary hilli önümleriň dürli görnüşlerini çykarmaga mümkinçilik berýän öňdebaryjy tehnologik enjamlar bilen enjamlaşdyryldy. Müňlerçe täze iş orunlary döredildi. Bularyň ählisi ýurdumyzyň yzygiderli durmuş-ykdysady ösüşini üpjün edýär. Döwlet Baştutanymyz daşary ýurtlardan getirilýän önümleriň ornuny tutýan önümçiligi ösdürmek hem-de türkmen harytlarynyň eksportunyň möçberini köpeltmek boýunça kabul edilen döwlet maksatnamalary bilen baglylykda, geljegi has uly ugurlary yzygiderli giňeltmek arkaly, senagat pudagynda gazanylan ösüş depginlerini artdyrmagyň wajypdygyny nygtady.
Milli Liderimiz bu babatda wise-premýere degişli tabşyryklary berip, öňde goýlan wezipeleri çözmek üçin ýurdumyzyň kiçi hem-de orta hususy telekeçiliginiň maýa goýum we önümçilik kuwwatyny herekete getirmegiň zerurdygyna ünsi çekdi.
Soňra Ministrler Kabinetiniň Başlygynyň orunbasary, Türkmenistanyň Prezidentiniň Diwanynyň we Ministrler Kabinetiniň iş dolandyryjysy Ş.Durdylyýew gözegçilik edýän pudaklarynda şu ýylyň bäş aýynda alnyp barlan işleriň netijeleri barada hasabat berdi.
Hasabat döwründe Aşgabat şäher häkimliginiň hojalyk hasaplaşygyna degişli edaralary hem-de kärhanalary tarapyndan öndürilen önümiň we ýerine ýetirilen işleriň, hyzmatlaryň möçberi 125 million 238 müň manada barabar boldy. Bu görkezijiniň ösüş depgini geçen ýylyň degişli döwri bilen deňeşdireniňde 113,5 göterime deň boldy.
Ýanwar-maý aýlarynda paýtagtymyzyň häkimligi tarapyndan möçberi 3 milliard 284 million 37 müň manatlyk maýa goýumy özleşdirilip, geçen ýyl bilen deňeşdirilende, ösüş depgini 109,6 göterime barabar boldy.
Türkmenistanyň Gurluşyk we binagärlik ministrligi tarapyndan öndürilen önümiň we ýerine ýetirilen işleriň hem-de hyzmatlaryň möçberi şu ýylyň 5 aýynda 113,9 göterim ýerine ýetirildi. 2015-nji ýylyň degişli döwri bilen deňeşdireniňde, ösüş depgini 107,7 göterime deň boldy.
Energetika ministrliginiň düzümine girýän edara-kärhanalar hasabat döwrüni oňat görkezijiler bilen tamamladylar. Olar önüm öndürmek we hyzmatlary etmek boýunça meýilnamany 117,6 göterim ýerine ýetirdiler, ösüş depgini geçen ýylyň degişli döwri bilen deňeşdirilende 108,1 göterime deň boldy.
Şu ýylyň başyndan bäri ýurdumyz boýunça 9 milliard 292 million 719 müň kWt/sagat elektrik energiýasy öndürildi. Bu görkezijiniň ösüş depgini geçen ýylyň degişli döwri bilen deňeşdireniňde 101,3 göterime deň boldy. Şol sanda elektrik energiýasynyň eksporty 1 milliard 535 million 824 müň kWt/sagada deň bolup, ösüş depgini 108,5 göterime barabar boldy.
Jemagat hojalygy ministrligi tarapyndan ýerine ýetirilen işleriň we hyzmatlaryň möçberi 70 million 852,3 müň manat boldy. Degişli döwrüň meýilnamasy 112,7 göterim ýerine ýetirildi, ösüş depgini 110,5 göterime deň boldy.
Şu ýylyň ýanwar-maý aýlarynda “Türkmenawtoýollary” döwlet konserni boýunça öndürilen önümiň we ýerine ýetirilen işleriň, hyzmatlaryň möçberi 103 göterim ýerine ýetirildi. 2015-nji ýylyň degişli döwri bilen deňeşdireniňde, bu görkezijiniň ösüş depgini 108,5 göterime deň boldy.
Şeýle hem döwlet Baştutanymyza özgertmeler maksatnamalarynyň, ilkinji nobatda, Aşgabat şäherini abadanlaşdyrmak boýunça maksatnamanyň amala aşyrylmagynyň barşy habar berildi. Bu ýerde awtomobil ýollaryny gurmak we durkuny täzelemek, inženerçilik-tehniki kommunikasiýalary döwrebaplaşdyrmak, ýaşaýyş jaý toplumlarynyň durkuny täzelemek boýunça işler güýçli depginde dowam edýär.
Hormatly Prezidentimiz Gurbanguly Berdimuhamedow hasabaty diňläp, wise-premýere geljekde hem ösüşiň bellenilen depginlerini saklamak hem-de Garaşsyz, Bitarap Türkmenistanyň ykdysady kuwwatyny we abraýyny berkitmekde möhüm orun eýeleýän gözegçilik edýän pudaklarynyň we düzümleriniň ýokary önüm öndürijiligini üpjün etmek üçin ähli şertleri döretmegi tabşyrdy. Paýtagtymyzda ýaýbaňlandyrylan iri möçberli şähergurluşyk maksatnamasynyň amala aşyrylmagyna hem-de ýurdumyzyň baş şäheriniň ajaýyp keşbiniň kemala getirilmeginiň ähmiýetine aýratyn üns berildi. Şunuň bilen baglylykda, wise-premýere Aşgabat şäherini mundan beýläk-de gurmak we abadanlaşdyrmak meselelerini berk gözegçilikde saklamak tabşyryldy, ol ähli görkezijiler boýunça paýtagtymyzyň ýokary derejesine kybap gelmelidir.
Ministrler Kabinetiniň Başlygynyň orunbasary B.Atdaýew gözegçilik edýän pudaklarynda şu ýylyň bäş aýynda alnyp barlan işleriň netijeleri barada hasabat berdi.
Şu ýylyň ýanwar-maý aýlarynda Söwda we daşary ykdysady aragatnaşyklar ministrligi boýunça söwdanyň dolanyşygy 2,7 milliard manat bolup, geçen ýylyň degişli döwri bilen deňeşdireniňde, 121,6 göterim ösüş depgini üpjün edildi. Ministrligiň kärhanalary boýunça peýdanyň jemi möçberi 256 million manada – 113,8 göterime barabar boldy. Hasabat döwründe 93 million manat maýa goýumlary özleşdirildi.
Döwlet haryt-çig mal biržasy boýunça hasabat döwründe birža söwdalarynyň 100-si geçirilip, umumy bahasy 10,9 milliard manatlykdan gowrak şertnamalaryň 6747-si hasaba alyndy. Şolaryň umumy möçberinde eksport we import boýunça şertnamalaryň bahasy 6,3 milliard manatdan gowrak, gurluşyk şertnamalarynyň umumy bahasy 2,8 milliard manatlykdan gowrak boldy. Hasabat döwründe 31,5 million manat maýa goýumlary özleşdirilip, geçen ýylyň degişli döwri bilen deňeşdirilende, 2,9 esse artdy.
Söwda-senagat edarasy boýunça ýanwar-maý aýlarynda ýerine ýetirilen hyzmatlaryň ösüş depgini 118,9 göterime barabar boldy. Hasabat döwründe 11 sergi we 13 maslahat geçirildi.
Senagatçylar we telekeçiler birleşmesi boýunça 178 million manada barabar senagat önümleri, 300 million manatlyk oba hojalyk we azyk önümleri öndürilip, olaryň möçberleri degişlilikde, 35,2 göterim we 29,8 göterim artdy. Ýerine ýetirilen gurluşyk-gurnama işleriniň möçberi 1,9 milliard manada (ösüş depgini 102 göterim) deň boldy. Söwda haryt dolanyşygy 4,2 milliard manada (123 göterim) barabar boldy. Hyzmatlar ulgamynda bolsa 361 million manatlyk iş edilip, 135,2 göterim ösüş depgini gazanyldy.
Wise-premýer türkmen wekiliýetiniň Germaniýa amala aşyran iş saparynyň hem-de saparyň çäklerinde 30-njy maýda Berlin şäherinde GFR-niň ministrlikleriniň we pudak edaralarynyň ýolbaşçylary bilen geçirilen duşuşyklaryň netijeleri barada hasabat berdi. Şol duşuşyklarda ikitaraplaýyn söwda-ykdysady hyzmatdaşlygy ösdürmegiň geljegi ara alnyp maslahatlaşyldy.
Hususan-da, GFR-niň Ykdysadyýet we energetika ministrliginiň döwlet sekretary bilen duşuşygyň barşynda nemes oba we suw hojalyk tehnikalaryny satyn almak hakynda meselä garaldy.
GFR-niň Saglygy goraýyş ministrliginiň ýolbaşçysy bilen geçirilen duşuşykda german tarapy Türkmenistanyň saglygy goraýyş ulgamynda gazanan üstünliklerine ýokary baha berdi hem-de hyzmatdaşlygy has-da giňeltmäge, şol sanda hünärmenleri taýýarlamak we hünär derejesini ýokarlandyrmak ugry boýunça hyzmatdaşlygy giňeltmäge taýýardygyny beýan etdi. Şeýle hem Türkmenistanda “Siemens” kompaniýasynyň serwis merkezini açmak mümkinçiligine garaldy. Bu kompaniýa ýurdumyza uly möçberde lukmançylyk enjamlaryny getirýär.
Nemes kompaniýalarynyň we telekeçiler birleşmeleriniň, Germaniýanyň söwda-senagat edaralarynyň birleşmesiniň assosiasiýasyna wekilçilik edýän german ykdysadyýetiniň Gündogar komitetiniň ýolbaşçylary bilen geçirilen duşuşyklarda iki ýurduň işewürler toparlarynyň arasyndaky gatnaşyklary giňeltmek, maýa goýmak we bilelikdäki kärhanalary döretmek bilen bagly meseleler ara alnyp maslahatlaşyldy.
31-nji maýda GFR-niň Waldorf şäherinde “Türkmenistan-Germaniýa: innowasiýa tehnologiýalarynyň güni” atly çäre geçirildi. Bu çärä Germaniýanyň iri kompaniýalarynyň 30-synyň wekilleri gatnaşdy. Çäräniň dowamynda Germaniýanyň “SAP” kompaniýasynyň taslamalary bilen tanyşdyryldy. Bu kompaniýa tarapyndan Gamburg deňiz portuny awtomatlaşdyrmak boýunça ornaşdyrylan enjamlar bilen tanyşdyryldy we Türkmenbaşy deňiz menzilini täze elektron ulgamlary bilen üpjün etmek barada teklipler hödürlendi. Türkmen wekiliýetiniň agzalary bu korporasiýanyň edara-kärhanalaryna baryp, ýokary maglumat tehnologiýalaryny, şol sanda elektron resmi dolanyşygy, önümçilik amallaryny dolandyrmak, barlag taslamalary we beýlekiler babatda öňdebaryjy tejribe bilen tanyşdylar.
German kompaniýalary Türkmenistan bilen hyzmatdaşlygy giňeltmäge uly gyzyklanma bildirýändigini aýtdylar hem-de ikitaraplaýyn işewürler maslahatlaryny geçirmek tejribesini dowam etmegi teklip etdiler.
Hormatly Prezidentimiz Gurbanguly Berdimuhamedow ýurdumyzyň senagat kärhanalarynyň işini diwersifikasiýalaşdyrmak maksadynda Germaniýanyň esasy önüm öndürijileri bilen hyzmatdaşlyk gatnaşyklaryny giňeltmegiň möhümdigini belledi.
Döwlet Baştutanymyz halkara ähmiýetli çäreleri yzygiderli geçirmegiň möhümdigi barada aýdyp, olaryň ýurdumyzyň pudaklarynyň orunlaryny berkitmäge, türkmen ykdysadyýeti üçin ileri tutulýan ugurlarda eksport we innowasion kuwwaty artdyrmaga gönükdirilendigini belledi.
Şol bir wagtda halkara işewür gatnaşyklarynyň giňeldilmegi daşary ýurt maýalaryny we öňdebaryjy tehnologiýalary diňe halk hojalygynyň dürli ugurlaryna däl-de, eýsem, durmuş ulgamyna çekmäge mümkinçilik berýär diýip, milli Liderimiz wise-premýere öňde goýlan wezipeleri çözmekde ýurdumyzyň telekeçileriniň uly mümkinçiliklerini ulanmak babatda degişli görkezmeleri berdi.
Ministrler Kabinetiniň Başlygynyň orunbasary G.Mämmedowa gözegçilik edýän ulgamynda şu ýylyň bäş aýynda alnyp barlan işleriň netijeleri, şeýle hem iýun aýynda geçiriljek medeni çäreleriň we medeni-durmuş maksatly binalary ulanmaga bermegiň tertibi barada hasabat berdi.
Hasabat döwründe milli baýramçylyklara hem-de täze möhüm ähmiýetli binalary ulanmaga berilmegine bagyşlanan dürli çäreler geçirildi. Ýylyň başyndan häzirki wagta çenli ýurdumyzda yglan edilen Mirasa sarpa goýmak, Watany özgertmek ýylynyň hem-de Daşoguz şäheriniň 2016-njy ýylda Garaşsyz Döwletleriň Arkalaşygynyň medeni paýtagty diýlip yglan edilmeginiň çäklerinde guralýan döredijilik çäreleri dowam edýär.
Hasabatda halkara ähmiýetli wakalaryň birnäçesi, şol sanda Belarus Respublikasynda, Eýran Yslam Respublikasynda we Rumyniýada geçirilen Türkmenistanyň Medeniýet günleri, ýurdumyzda geçirilen daşary döwletleriň birnäçesiniň kino günleri, sungat ussatlarynyň we aýdym-saz toparlarynyň çykyşlary barada aýdyldy. Medeniýet ulgamynyň we köpçülikleýin habar beriş serişdeleriniň işgärleri iş saparlary bilen daşary ýurtlarda boldular.
Ýurdumyzyň muzeýleriniň, kitaphanalarynyň, teatrlarynyň işi, neşirýat-çaphana işleri döwrüň talaplaryna laýyklykda kämilleşdirilýär. Türkmen döwlet neşirýat gullugy tarapyndan ýylyň başyndan bäri kitap önümleriniň jemi 3 million 587 müň 376 nusgalykdaky 143 görnüşi çap edildi.
Telewideniýe, radiogepleşikler we kinematografiýa baradaky döwlet komiteti tarapyndan Türkmenistan döwletimizde amala aşyrylýan beýik işleri, gazanylýan üstünlikleri, baýramçylyk dabaralaryny, medeni çäreleri halk köpçüligine wagtynda ýetirmek, ýaýlyma goýberilýän gepleşikleriň ýokary hilli bolmagy ugrunda işler alnyp baryldy.
Syýahatçylyk baradaky döwlet komitetiniň ýurdumyza daşary döwletleriň syýahatçylaryny çekmek boýunça işler ýaýbaňlandyryldy. Şu ýylyň başyndan bäri 49456 syýahatça hyzmat edildi we geçen ýylyň degişli döwrüne garanyňda 104 göterim ösüş gazanyldy. Syýahatçylyk baradaky döwlet komitetiniň maliýe-hojalyk işinden alnan umumy girdeji 100 göterimden gowrak boldy. Ulgamyň hünärmenleri daşary ýurtlarda geçirilen syýahatçylyk sergilerine we bu ugurdaky beýleki çärelere gatnaşdylar.
Wise-premýer iýun aýynda geçiriljek çäreleriň tertibi barada hasabat bermek bilen, bu aýda paýtagtymyzda we ýurdumyzyň welaýatlarynda Dokma senagatynyň işgärleriniň gününe, Daşky gurşawy goramagyň bütindünýä gününe, Ylymlar gününe hem-de Medeniýet we sungat işgärleriniň gününe bagyşlanan dabaralaryň hem-de döredijilik çäreleriniň geçiriljekdigini habar berdi.
Halkara çäreleriniň hatarynda 14-16-njy iýunda geçirilmegi meýilleşdirilen Gyrgyz Respublikasynyň Türkmenistandaky Medeniýet günleri bar. 2016-njy ýylda Arkalaşygyň medeni paýtagty derejesini amala aşyrmagyň çäklerinde 16-17-nji iýunda Daşoguz şäherinde GDA gatnaşyjy döwletleriň alymlarynyň gatnaşmagynda halkara ylmy-amaly maslahaty we sergisi guralar.
Medeniýet hepdeliginiň çäklerinde Türkmenistanyň medeniýet we sungat işgärleriniň gününe bagyşlanan iri möçberli çäräniň çäklerinde Marynyň iri medeni merkezlerinde milli ruhy-medeni mirasy giňden wagyz etmäge gönükdirilen dürli çäreler geçiriler.
Hormatly Prezidentimiz Gurbanguly Berdimuhamedow hasabaty diňläp, täze taryhy döwrüň talaplaryna laýyklykda hem-de bu ugurda dünýä gazananlaryny nazara almak bilen, medeniýet ulgamyny we köpçülikleýin habar beriş serişdelerini has-da ösdürmegiň ähmiýetini belledi.
Milli Liderimiz iýun aýynda göz öňünde tutulan çäreleri, şol sanda Mary welaýatynda Medeniýet hepdeligini ýokary guramaçylyk derejesinde geçirmek boýunça görkezmeleri berip, täze taryhy döwürde milli ruhy mirasymyzy, ýurdumyzyň gazananlaryny wagyz etmekde döredijilik çäresiniň ähmiýetine ünsi jemledi. Döwlet Baştutanymyz meýilleşdirilen döredijilik çäreleriniň Berkarar döwletimiziň bagtyýarlyk döwrüniň belent ruhuna we ähmiýetine kybap gelmelidigini aýtdy we bu babatda wise-premýere anyk tabşyryklary berdi.
Soňra Ministrler Kabinetiniň Başlygynyň orunbasary S.Toýlyýew şu ýylyň bäş aýynda gözegçilik edýän ulgamlaryndaky işleriň netijeleri barada hasabat berdi. Täze taryhy eýýamda hormatly Prezidentimiziň ýolbaşçylygynda amala aşyrylýan ösüşlere beslenen özgertmeler syýasaty hem-de toplumlaýyn özgertmeler netijesinde, ýurdumyzda bilim we ylym ulgamlaryny, saglygy goraýşy hem-de sporty ösdürmekde uly üstünlikler gazanyldy, degişli düzümleri has-da döwrebaplaşdyrmak boýunça yzygiderli çäreler görülýär.
Hasabat döwründe okuw kitaplarynyň we gollanmalarynyň 213-siniň taýýarlanandygy we çapa iberilendigi, şolardan 76-synyň neşir edilendigi bellenildi.
Zehinli türkmen okuwçylary we talyplary halkara ders bäsleşiklerinde üstünlikli çykyş edip, degişlilikde 51 medal, şol sanda 14 altyn, 14 kümüş we 23 bürünç medal hem-de 8 medal, şol sanda 2 altyn, 2 kümüş we 4 bürünç medal gazandylar. Türkmenistanlylaryň ýaş nesli Internet bäsleşikleriniň akyl-paýhas oýunlaryna işjeň gatnaşyp, mekdep okuwçylary 176 medala, ýokary okuw mekdepleriň talyplary 146 medala mynasyp boldular.
Mekdep okuwçylarynyň tomusky dynç alyş möwsümine taýýarlyk görmek boýunça degişli işler geçirildi. Habar berlişi ýaly, birinji tapgyrda Gökderedäki çagalar sagaldyş merkezleriniň 14-sinde 7 müň 95 çaga, “Awaza” milli syýahatçylyk zolagynyň saglyk we dynç alyş merkezleriniň 8-sinde 1 müň 783 çaga, welaýatlardaky täze hem-de ozal hereket edýän merkezleriň 16-synda degişlilikde 1 müň 500 hem-de 605 çaga, mekdepleriň ýanyndaky meýdançalaryň 703-sinde 21 müň 965 çaga dynç alar.
Şeýle hem ýurdumyzyň saglygy goraýşynyň we derman senagatynyň maddy-enjamlaýyn binýadyny pugtalandyrmak boýunça geçirilen işleriň netijeleri barada hasabat berildi. Döwlet meýletin saglygy goraýyş ätiýaçlandyrmasyndan gelip gowşan serişdeleriň möçberi boýunça ösüş depgini 106,6 göterime deň boldy. Derman senagatynda öndürilen önümleriň möçberi boýunça ösüş depgini 111 göterime, ýerlenen derman önümleriniň möçberi boýunça ösüş depgini 116 göterime barabar boldy.
5-nji aprelden 5-nji maý aralygynda ýurdumyzda “Sagdynlyk we bagtyýarlyk” şygary astynda köpçülikleýin bedenterbiýe-sport we medeni-sagaldyş çäreleriniň biraýlygy geçirildi. Onuň jemleýji gününde Ýapyk binalarda we söweş sungaty boýunça V Aziýa oýunlarynyň başlanmagyna çenli 500 gün galmagy mynasybetli atly ýörişe badalga bermek dabarasy boldy.
Wise-premýer hasabatynyň çäklerinde şu ýylyň maý aýynyň soňky ongünlüginde Aşgabatda ulularyň, ýaşlaryň we ýetginjekleriň arasynda sambo boýunça geçirilen Aziýa çempionatynyň netijeleri barada hem hasabat berdi. Oňa 17 ýurtdan türgenler gatnaşdy. Ýaryşyň netijeleri boýunça toparlaýyn hasapda 66 medal, şol sanda 21 altyn, 26 kümüş we 19 bürünç medal gazanan türkmen samboçylary birinji orny eýelediler.
Şeýle hem hasabat döwründe ýurdumyzda içerki ýaryşlaryň 110-synyň hem-de iri köpçülikleýin sport çäreleriniň 66-synyň geçirilendigi habar berildi. Ýurdumyzyň türgenleri halkara ýaryşlarynyň 72-sine gatnaşyp, Türkmenistanyň sportda gazanan üstünlikleriniň üstüni 219 medal – 74 altyn, 68 kümüş we 77 bürünç medal bilen ýetirdiler. Bu bolsa geçen ýylyň degişli döwri bilen deňeşdirilende 81 medal köpdür. Şol baýraklardan 11 medal dünýä çempionatlarynda, 111 medal Aziýa çempionatlarynda, 97 medal beýleki abraýly ýaryşlarda gazanyldy.
Milli Liderimiz bilim hem-de ylym, saglygy goraýyş we sport ýaly ileri tutulýan ulgamlaryň döwletimiziň mundan beýläk-de üns merkezinde boljakdygyny nygtap, toplumlaýyn hem-de maksada gönükdirilen işleri dowam etmegiň zerurdygyna ünsi çekdi. Şol işler innowasion usullaryň hem-de öňdebaryjy tehnologiýalaryň, iň oňat dünýä tejribesiniň iş ýüzünde giňden ornaşdyrylmagyndan ugur alnyp has-da ösdürilmelidir.
Hormatly Prezidentimiz Gurbanguly Berdimuhamedow Ýapyk binalarda we söweş sungaty boýunça V Aziýa oýunlaryna taýýarlyk görlüşiniň barşyny hemişe gözegçilikde saklamagyň hem-de Aziada-2017 bilen baglanyşykly geçiriljek ähli degişli çäreleriň ýokary guramaçylyk derejesini üpjün etmegiň wajypdygyny aýratyn belledi.
Döwlet Baştutanymyz mekdep okuwçylarynyň ýetip gelen tomusky dynç alyş möwsümine ünsi çekip, ýaş türkmenistanlylaryň doly bahaly dynç almagy, boş wagtlaryny gyzykly we peýdaly geçirmegi, saglyklaryny berkitmegi üçin has oňaýly şertleri döretmegiň ähmiýetini nygtap, bu babatda wise-premýere birnäçe anyk tabşyryklary berdi.
Soňra Ministrler Kabinetiniň Başlygynyň orunbasary S.Satlykow şu ýylyň ýanwar-maý aýlarynda gözegçilik edýän pudaklarynda ýerine ýetirilen işler baradaky hasabat bilen çykyş etdi.
Wise-premýeriň hasabat berşi ýaly, umuman, ulag-aragatnaşyk toplumy boýunça hasabat döwründe hyzmatlary ýerine ýetirmek babatda meýilnama 114,4 göterim berjaý edildi.
Demir ýol ulaglary ministrligi boýunça işleri ýerine ýetirmegiň meýilnamasy 121,5 göterime deň boldy. Ýük daşamakda 101,1 göterim, ýolagçy gatnatmakda 103,9 göterim ösüş depgini gazanyldy.
Awtomobil ulaglary ministrligi boýunça hasabat döwründe hyzmatlary ýerine ýetirmekde 101,3 göterim, ýük daşamakda we ýolagçy gatnatmakda degişlilikde 101,4 göterim hem-de 101,1 göterim ösüş depgini üpjün edildi.
Ýanwar-maý aýlarynda Aragatnaşyk ministrligi boýunça işleri ýerine ýetirmegiň meýlnamasy babatda ösüş depgini 112,6 göterime barabar boldy. Bu döwürde aragatnaşyk hyzmatlaryna bolan islegi kanagatlandyrmak maksady bilen, ýurdumyzda 214,8 müň telefon nokady, şol sanda 193,6 müň öýjükli hem-de 21,2 müň ýerli telefon nokatlary gurnaldy.
“Türkmenhowaýollary” döwlet milli gullugy boýunça ýanwar-maý aýlarynda howa ulaglarynda hyzmat etmegiň ösüş depgini 119,2 göterime ýetdi. Bu görkeziji ýük daşamakda we ýolagçy gatnatmakda degişlilikde 100 göterime we 106,7 göterime deň boldy.
Deňiz we derýa ulaglary döwlet gullugy boýunça hasabat döwründe işleri ýerine ýetirmegiň ösüş depgini 100,1 göterime barabar boldy.
Hormatly Prezidentimiz hasabaty diňläp, wise-premýere ýurdumyzyň ulag we aragatnaşyk ulgamyny häzirki döwrüň talaplaryna laýyklykda ösdürmek, gözegçilik edýän pudaklarynyň maddy-enjamlaýyn binýadyny pugtalandyrmak boýunça anyk tabşyryklary berdi. Milli Liderimiz sebit we halkara ähmiýetli iri ulag taslamalarynyň durmuşa geçirilişini, şol sanda Atamyrat-Ymamnazar /Türkmenistan / -- Akina /Owganystan/ demir ýol böleginiň, Türkmenistan-Owganystan-Täjigistan täze polat ýoluň, Türkmenabat-Farap demir ýol köprüsiniň, Türkmenbaşydaky Halkara deňiz menziliniň, Aşgabadyň Halkara howa menziliniň hem-de beýleki desgalaryň gurluşyklaryny üns merkezinde saklamagy talap etdi.
Döwlet Baştutanymyz gurluşyklaryň ýokary hiliniň hem-de olaryň bellenilen möhletinde tamamlanmagynyň üpjün edilmeginiň gurulýan ulag düzüminiň ähli desgalaryna bildirilýän baş talap bolup durýandygyny belledi hem-de bu babatda wise-premýere birnäçe anyk görkezmeleri berdi.
Ministrler Kabinetiniň Başlygynyň orunbasary, daşary işler ministri R.Meredow şu ýylyň bäş aýynda Daşary işler ministrligi tarapyndan ýurdumyzyň daşary syýasat ugrunyň 2013-2017-nji ýyllar üçin konsepsiýasyny durmuşa geçirmek babatda alnyp barlan işleriň netijeleri barada hasabat berdi. Bellenilişi ýaly, hormatly Prezidentimiz Gurbanguly Berdimuhamedowyň ýolbaşçylygynda Bitarap Watanymyz dünýä giňişliginde abraýynyň artmagyny şertlendiren netijeli halkara hyzmatdaşlygyň strategiýasyny durmuşa geçirmegini dowam edýär.
Ýanwar-maý aýlarynda goeçirilen ikitaraplaýyn ýokary derejedäki duşuşyklaryň we gepleşikleriň jemleri boýunça möhüm ylalaşyklar gazanyldy. Olar dostlukly döwletara gatnaşyklaryny berkitmäge hem-de umumy abadançylygyň maksatlaryna laýyk gelýän özara bähbitli hyzmatdaşlygy giňeltmäge gönükdirilendir.
Bu döwürde Türkmenistana DIM-niň üsti bilen daşary ýurt wekiliýetleriniň 201-si geldi, şol bir wagtda daşary ýurt döwletlerine iş saparlaryna türkmen wekiliýetleriniň 422-si iberildi. Biziň ýurdumyzda we daşary döwletlerde maslahatlaryň, duşuşyklaryň we beýleki çäreleriň 77-si geçirildi. Resminamalaryň 51-si Türkmenistanyň halkara gatnaşyklarynyň kadalaşdyryjy-hukuk binýadynyň üstüni ýetirdi.
Ýylyň başyndan bäri netijeli döwletara gatnaşyklaryny has-da ösdürmäge gönükdirilen Daşary işler ministrlikleriniň arasynda ikitaraplaýyn geňeşmeler geçirildi. Şeýle hem türkmen-bolgar, türkmen-saud, türkmen-wenger hökümetara toparlarynyň hem-de türkmen-german iş toparynyň mejlisleri geçirildi, olaryň işi biziň ýurtlarymyzyň arasynda netijeli söwda-ykdysady hyzmatdaşlygyny giňeltmäge, özara bähbitli medeni-ynsanperwer gatnaşyklaryny giňeltmäge gönükdirilendir.
Şunuň bilen birlikde, Türkmenistanda we daşary ýurtlarda ikitaraplaýyn işewürler maslahatlarynyň birnäçesi guraldy. Frankfurt şäherinde Germaniýada Türkmenistanyň ykdysadyýet günleri geçirildi.
Döwlet Baştutanymyz hasabaty diňläp, Garaşsyz, Bitarap Türkmenistanyň geljekde hem abraýly sebit we halkara guramalary hem-de düzümleri bilen netijeli gatnaşyklary ikitaraplaýyn we köptaraplaýyn görnüşde işjeň ösdürjekdigini, ählumumy parahatçylygy, abadançylygy we rowaçlygy üpjün etmäge gönükdirilen netijeli gatnaşyklary pugtalandyrjakdygyny belledi.
Hormatly Prezidentimiz Gurbanguly Berdimuhamedow Daşary işler ministrliginiň hem-de ýurdumyzyň diplomatik düzüminiň öňünde goýlan esasy wezipelere ünsi çekip, häzirki ýagdaýlary hem-de täze şertleri nazara almak bilen, gyzyklanma bildirýän daşary ýurtly hyzmatdaşlar bilen netijeli gatnaşyklary has-da giňeltmek üçin bar bolan mümkinçilikleri doly amala aşyrmagyň möhümdigini aýtdy.
Şunuň bilen baglylykda, milli Liderimiz degişli tabşyryklary, şol sanda dünýä bileleşiginiň hemmetaraplaýyn goldawyna eýe bolan Türkmenistanyň döredijilikli halkara başlangyçlaryny ilerletmek we durmuşa geçirmek bilen bagly tabşyryklaryň birnäçesini berdi.
Wise-premýer, DIM-niň ýolbaşçysy hasabatynyň çäklerinde ýurdumyzyň wekiliýetiniň Ýakyn Gündogaryň döwletleri bilen netijeli hyzmatdaşlygy berkitmek we ösdürmek maksady bilen 29-njy maý—1-nji iýun aralygynda Ysraýyl Döwletine, Palestina hem-de Iordan Haşemit Patyşalygyna amala aşyran iş saparlarynyň jemleri hakynda hasabat berdi. Şol saparlaryň barşynda Daşary işler ministrlikleriniň arasynda ikitaraplaýyn geňeşmeler, duşuşyklar we gepleşikler geçirilip, şolaryň gün tertibine dürli ugurlarda özara gatnaşyklaryň möhüm meseleleri girizildi. Türkmenistanyň we Palestinanyň Daşary işler ministrlikleriniň arasynda 2016-2017-nji ýyllar üçin Hyzmatdaşlyk maksatnamasyna gol çekildi.
Hormatly Prezidentimiz Gurbanguly Berdimuhamedow Ýakyn Gündogaryň döwletleri bilen däbe öwrülen dostlukly gatnaşyklaryň ösdürilmeginiň Bitarap Türkmenistanyň daşary syýasy strategiýasynyň ileri tutulýan ugurlarynyň biri bolup durýandygyny belläp, wise-premýere, DIM-niň ýolbaşçysyna degişli ugurda maksada gönükdirilen işleri dowam etmek barada anyk görkezmeleri berdi.
Milli Liderimiz ýakyn wagtda Owganystanda durmuş düzümini dikeltmekde goňşy ýurda goldaw bermek maksadynda Türkmenistan tarapyndan gurlan çaga dogrulýan öýüniň açylyş dabarasynyň boljakdygyny belläp, degişli ýolbaşçylara döwletimiziň hasabyna täze gurlan saglygy goraýyş edarasy üçin zerur bolan lukmançylyk we beýleki serişdeleriň iberilmegini üpjün etmegi tabşyrdy.
Şunuň bilen baglylykda, hormatly Prezidentimiz Gurbanguly Berdimuhamedow çaga dogrulýan öýüniň işini ýola goýmakda we ýerli saglygy goraýyş işgärlerini okatmakda owganly kärdeşlerine kömek berilmegi üçin dostlukly ýurda lukmanlaryň we şepagat uýalarynyň toparyny ibermek barada görkezme berdi.
Döwlet Baştutanymyzyň aýdyşy ýaly, bu lukmançylyk edarasynyň gurulmagy we açylmagy Türkmenistanyň ýöredýän döredijilikli daşary syýasatynyň netijesi bolup durýar. Ol parahatçylyk söýüjilik, hoşniýetli goňşuçylyk hem-de dost-doganlyk we ynsanperwer gymmatlyklaryna esaslanandyr. Hormatly Prezidentimiz bu wakanyň ähli musulmanlar üçin mukaddes Oraza aýynyň başlanmagyna gabat gelmeginiň özboluşly manysynyň bardygyny aýdyp, ýurdumyzyň geljekde hem doganlyk Owganystanyň asuda durmuşynyň sütünlerini berkitmekde, durmuş-ykdysady taýdan dikeltmekde owgan halkyna hemmetaraplaýyn goldaw berjekdigini belledi.
Milli Liderimiz mejlisiň barşynda Türkmenistanyň Hytaý Halk Respublikasyndaky Adatdan daşary we Doly ygtyýarly ilçisi Ç.Rustemowany şol bir wagtda Türkmenistanyň Wýetnam Sosialistik Respublikasyndaky Adatdan daşary we Doly ygtyýarly ilçisi wezipesine bellemek hakynda Permana gol çekdi.
Soňra Türkmenistanyň Mejlisiniň Başlygy A.Nurberdiýewa çykyş edip,
şu ýylyň bäş aýynda milli parlamentiň alyp baran işleriniň netijeleri barada habar berdi. Bu döwürde Mejlisiň maslahatlarynyň ikisi ? geçirilip, olarda Türkmenistanyň Kanunlarynyň 45-si we Mejlisiň kararlarynyň 45-si kabul edildi. Parlamentara gatnaşyklaryny berkitmegiň çäklerinde deputatlar daşary döwletleriň 11-sinden bolan kärdeşleri bilen duşuşdylar. Şu ýylyň ýanwar-maý aýlarynda BMG-niň ýöriteleşdirilen düzümleri bilen netijeli gatnaşyklary giňeltmek boýunça degişli işler geçirildi, abraýly halkara guramalarynyň wekilleri bilen duşuşyklaryň 18-si guraldy. Şeýle hem milli parlamentariler daşary ýurtlarda geçirilen çäreleriň 20-sine işjeň gatnaşdylar.
Milli parlamentiň işinde Türkmenistanyň dolandyryş-çäk gurluşyny tertipleşdirmek meselelerine uly üns berilýär. Bu ugurda degişli işler geçirildi. Şonuň bilen birlikde, deputatlaryň işinde kabul edilýän kanunçylyk namalarynyň many-mazmunyny we ähmiýetini düşündirmek boýunça işlere aýratyn üns berilýär. Häzirki wagtda Mejlisiň komitetlerinde täze kanun taslamalaryny işläp taýýarlamak boýunça işler alnyp barylýar. Şeýle hem Ýaşulularyň maslahatynyň nobatdaky mejlisine taýýarlyk görmegiň barşy hakynda habar aýdyldy.
Hormatly Prezidentimiz Gurbanguly Berdimuhamedow parlamentiň işiniň möhümdigini belläp, ýurdumyzda ýaýbaňlandyrylan giň gerimli özgertmeler, şeýle hem halkara hukugynyň kadalaryna we ölçeglerine laýyklykda, milli kanunçylyk binýadyny has-da kämilleşdirmek meselelerine ünsi çekdi. Milli Liderimiz saýlawçylar bilen, şeýle hem ýerli häkimiýet edaralary, ýerli öz-özüňi dolandyryş we jemgyýetçilik birleşikleri bilen aragatnaşyk saklamagyň deputatlaryň esasy wezipeleriniň biri bolup durýandygyny belläp, olaryň öz ygtyýarlyklaryny netijeli amala aşyrmagynyň hem-de ýaş nesli terbiýelemek, sagdyn durmuş ýörelgesini wagyz etmek boýunça işlere işjeň gatnaşmagynyň möhümdigini nygtady.
Döwlet Baştutanymyz parlamentara gatnaşyklaryny hem-de halkara düzümleri, ozaly bilen, BMG bilen hyzmatdaşlygy pugtalandyrmak meselelerine aýratyn üns bermelidigini belledi. Hormatly Prezidentimiz Ýaşulularyň maslahatynyň nobatdaky mejlisine taýýarlyk görmegiň zerurdygyna ünsi çekip, Türkmenistanyň Esasy Kanunynyň rejelenen görnüşiniň onuň garamagyna beriljekdigini aýtdy, şunuň bilen baglylykda bolsa gelip gowuşýan hemme teklipler içgin öwrenilmelidir.
Soňra döwlet Baştutanymyz mejlise gatnaşyjylara ýüzlenip, ýakyn wagtlarda durmuşa geçirilmeli käbir wezipeleriň üstünde durup geçdi. Hormatly Prezidentimiz Gurbanguly Berdimuhamedowyň nygtaýşy ýaly, häzir dünýä ykdysadyýetiniň ählumumy ösüşi dowam edýär. Ýöne dünýä ykdysadyýeti örän haýal ösýär. Hünärmenler ösüşiň bu depgininiň pesdigini, köp ýagdaýlarda töwekgelçilikleriň täsirinden çykyp bilmeýändigini belleýärler. Dünýä ykdysadyýetine öňküsi ýaly çökgünlik bilen bagly ýaramaz ýagdaýlar täsir edýär diýip, döwlet Baştutanymyz sözüni dowam etdi hem-de munuň ýurdumyzy ösdürmek boýunça kabul edilen maksatnamalary amala aşyrmakda belli bir derejede kynçylyklary döredýändigini belledi. Biz jemi içerki önümiň ösüş depginini 6 göterimden gowrak derejede saklap gelýäris. Ýöne, muňa garamazdan, biz birjik-de arkaýynlaşmaly däldiris diýip, döwlet Baştutanymyz aýtdy.
Hormatly Prezidentimiz Gurbanguly Berdimuhamedowyň bu ýere ýygnananlara, aýratyn hem, B.Hojamämmedowa ýüzlenip nygtaýşy ýaly, ykdysady toplumyň edaralary has-da tutanýerli işlemeli. Ýurdumyzyň ykdysadyýetini mundan beýläk-de ösdürmek üçin täzeçe çözgütleri tapmaly. Ýurdumyzda öndürilýän önümleriň daşary ýurtlara iberilýän möçberini artdyrmak häzir biziň öňümizde duran esasy wezipeleriň biridir. Bular barada aýtmak bilen, döwlet Baştutanymyz geçen ýylyň degişli döwri bilen deňeşdirilende, ykdysadyýetimiziň nebitgaz pudagyna degişli däl pudaklaryň 2,2 göterim ösüş gazanandygyny, ýöne, munuň entek ýeterlik däldigini belledi.
Şunuň bilen baglylykda, milli Liderimiz wise-premýerler B.Ereşowa hem-de B.Atdaýewe ýüzlenip, telekeçiler bilen has köp işlemelidigini, bilelikdäki kärhanalary, şeýle hem dünýä ösüşiniň we tehnologiýalarynyň iň soňky gazananlaryny ulanmak bilen, täze önümçilikleri döretmelidigini belledi.
Ykdysadyýetde döwlete degişli edara-kärhanalary azaltmak we hususy pudagy giňeltmek boýunça netijeli işleri amala aşyrmaly diýip, hormatly Prezidentimiz Gurbanguly Berdimuhamedow sözüni dowam etdi. Hususylaşdyrylýan kärhanalaryň sanawyna energetika, ulag we aragatnaşyk pudaklaryna degişli aýry-aýry döwlet kärhanalaryny, üpjünçilik ulgamynyň desgalaryny, şeýle hem köp sanly beýleki kärhanalary goşmaly. Häzirki döwürde telekeçilere degişli kärhanalar döwlet kärhanalaryndan has gowy hem-de netijeli işleýärler. Biz muny iş ýüzünde anyk görýäris diýip, milli Liderimiz nygtady. Döwletimiziň dörän döwründe ilatymyz üçin döwrüň kynçylyklaryny ýeňilleşdirmek maksady bilen köp sanly ýeňillikler göz öňünde tutulyp, öň kabul edilen kanunlary ýuwaş-ýuwaşdan üýtgetmeli. Häzirki döwürde ilatymyzyň ýaşaýyş derejesi örän ýokary derejä ýetdi. Şoňa görä-de, häzir bar bolan ýeňillikler bazar ykdysadyýetine geçmekde päsgelçilikleri döredýär diýip, döwlet Baştutanymyz aýtdy.
Soňra hormatly Prezidentimiz hususylaşdyrmak boýunça alnyp barylýan işleri hem has-da çaltlandyrmaly diýip, sözüni dowam etdi hem-de paýnamalary ýerleşdirmek, gazna bazaryny guramak we açyk bäsleşikli söwdalary geçirmek hususylaşdyrmak işiniň esasy usullary bolmalydygyny belledi. Bu bolsa, maýadarlar üçin özara bähbitli hyzmatdaşlygy ösdürmekde oňat mümkinçilik bolup durýar.
Döwlet Baştutanymyz Mejlisiň Başlygy A.Nurberdiýewa ýüzlenip, şu ýagdaýlary Türkmenistanyň Konstitusiýasynyň rejelenen görnüşiniň taslamasynyň düzgünlerinde beýan etmelidigini we taslamany Ýaşulularyň maslahatynda giňden ara alyp maslahatlaşmak üçin bermelidigini belledi.
Milli Liderimiz wise-premýer B.Hojamämmedowa ýüzlenip, umumydöwlet maksatnamalaryna – ähli ugurlar boýunça düzüm özgertmeleriniň esasyny düzjek ösüşiň täze ykdysady nusgasyna aýratyn üns bermelidigini aýdyp, ykdysadyýetiň döwlete degişli pudagynda alnyp barylýan syýasatyň netijeli bolmagyny ýokarlandyrmaga we ykdysadyýetde döwlete degişli pudagyň paýyny azaltmaga aýratyn üns bermelidigini nygtady. Bazar institutlaryny berkitmek, erkin bäsdeşligi ösdürmek we hususy işewürlik başlangyçlaryny höweslendirmek ykdysadyýetiň önüm öndürýän pudagynda biziň esasy wezipämizdir diýip, Türkmenistanyň Prezidenti aýtdy.
Bilim ulgamy barada aýdylanda, özgertmeleri amala aşyrmagyň täze maksatnamalaryny taýýarlamaly diýip, milli Liderimiz sözüni dowam etdi. Döwlet Baştutanymyz S.Toýlyýewe ýüzlenip, orta mekdepleri tamamlan ýaşlaryň goşmaça okadylman, telekeçilik düzümlerinde hiç bir kynçylyksyz işläp bilmegi üçin mümkinçilikleri göz öňünde tutmalydygyny belledi. Munuň üçin bolsa, mekdep maksatnamalarynda telekeçilik işiniň esaslaryny, bu ugurda işleri düzgünleşdirýän kanunlaryň düzgünlerini öwretmegi göz öňünde tutmaly. Bu aýdylanlar ýokary okuw mekdeplerine hem degişlidir diýip, hormatly Prezidentimiz Gurbanguly Berdimuhamedow nygtady hem-de ähli hünär ugurlary boýunça ýokary okuw mekdepleriň, aýratyn hem, Türkmen döwlet ykdysadyýet we dolandyryş institutynyň ýokary derejeli menejer hünärmenleri taýýarlamalydygyny nygtady. Şu babatda, döwlet Baştutanymyz dünýä ýurtlarynyň bu ugurda hünärmenleri taýýarlaýan institutlary bilen yzygiderli hyzmatdaşlyk etmek we daşary ýurtly hünärmenleri hemişelik esasda çekmek bilen, yzygiderli okuwlaryň guralmagyny ýola goýmalydygyny, talyplary hem tölegli esasda okatmaga geçmelidigini belledi. Eger-de bilimli-sowatly ýaşlar, ýokary derejeli hünärmenler bolmasa, döwletiň hiç hili geljeginiň bolup bilmejekdigine biziň anyk düşünmegimiz zerurdyr diýip, Türkmenistanyň Baştutany aýtdy.
Şoňa görä-de, hormatly Prezidentimiz Gurbanguly Berdimuhamedow Ministrler Kabinetiniň Başlygynyň orunbasarlaryna dünýä ykdysadyýetiniň häzirki ýagdaýyndan ugur alyp, gözegçilik edýän toplumlaryny 2030-njy ýyla çenli döwürde ösdürmegiň ugurlaryna täzeden seretmegi hem-de taýýarlanan taslamalary Ministrler Kabinetiniň mejlisiniň garamagyna bermegi tabşyrdy. Ýurdumyzyň ösüşi bilen bagly meselelere biz Ministrler Kabinetiniň ýylyň birinji ýarymynyň netijelerine bagyşlanan giňişleýin mejlisinde has-da jikme-jik serederis. Bu mejlisde aýry-aýry ministrlikleriň we pudak edaralarynyň ýolbaşçylarynyň işine baha bereris diýip, döwlet Baştutanymyz aýtdy hem-de bu mejlise ministrlikleriň we pudak edaralarynyň ýolbaşçylarynyň gowy taýýarlyk görmegini tabşyrdy.
Soňra milli Liderimiz 6-njy iýunda biziň halkymyz üçin mukaddes aý bolan Oraza aýynyň başlanýandygyny ýatladyp, Mübärek Oraza aýynyň her bir güni ýagşy umyt-arzuwlara, haýyr-sahawata, ynsanperwer we sogap işlere beslenýär diýip belledi. Oraza halkymyzyň gadymyýetden gözbaş alyp gaýdýan milli däp-dessurlaryny, medeni we ruhy mirasyny özünde jemleýär. Öňden gelýän däp-dessurlarymyza laýyklykda mukaddes Oraza aýynda agyz beklenýär. Her bir ojakda agzaçar sadakalary berilýär. Bu sadakalar adamlary ýakynlaşdyrýar, olaryň birek-birege bolan gatnaşyklaryny berkidýär. Ýurdumyzyň metjitlerinde tarawa namazlary okalýar.
Mähriban çagalar mukaddes Oraza aýynyň gelendigini buşlap, «Ýa remezan» aýdýarlar. Mukaddes Oraza aýynyň halkymyz tarapyndan uly guwanç bilen garşylanmagy durmuşymyza nur çaýýar. Döwlet Baştutanymyz bu barada aýtmak bilen, beýik akyldar şahyrymyz Magtymguly Pyragynyň hem: «Remezan diýerler aýyň ýagşysyn!» diýip, bu aýyň ýagşy umyt-arzuwlara, haýyr-sahawata we sogap işlere beslenýändigini aýratyn nygtandygyny belledi.
Şunuň bilen baglylykda, milli Liderimiz Gurbanguly Berdimuhamedow bu ýere ýygnananlary we olaryň üsti bilen ýurdumyzyň ähli halkyny mübärek Oraza aýynyň ýetip gelmegi bilen tüýs ýürekden gutlady. Siziň mukaddes Oraza aýynda ata Watanymyzyň asudalygy we abadançylygy, mähriban halkymyzyň parahat, abadan we bagtyýar durmuşda ýaşamagy üçin etjek doga-dilegleriňiz, namaz-orazaňyz Beýik Biribaryň dergähinde kabul bolsun diýip, hormatly Prezidentimiz aýtdy.
Döwlet Baştutanymyz Ministrler Kabinetiniň mejlisini tamamlamak bilen, oňa gatnaşanlara berk jan saglyk, berkarar Watanymyzyň gülläp ösmegi, mähriban halkymyzyň abadan we bagtyýar durmuşda ýaşamagy ugrunda alyp barýan işlerinde uly üstünlikleri tüýs ýürekden arzuw etdi.
Ministrler Kabinetiniň mejlisiniň barşynda başga-da birnäçe meselelere garaldy, olar boýunça degişli çözgütler kabul edildi.
Hormatly Prezidentimiz mejlisi jemläp, oňa gatnaşanlara berk jan saglyk, berkarar Watanymyzyň gülläp ösmegi, mähriban halkymyzyň abadan we bagtyýar durmuşda ýaşamagy ugrunda alyp barýan işlerinde uly üstünlikleri arzuw etdi.


c: text/html

text:
19 Mart 2015 Perşembe
Pekinde Türkmenistanyň Suratkeşleriniň Döwrabap Eserleriniň Sergisi Açyldy
2015-nji ýylyň 18-nji martynda Pekiniň “Sinbaoli Plaza” sergi merkezinde Türkmenistanyň Bitaraplygynyň 20 ýyllygyny bellemegiň çäklerinde Türkmenistanyň we Hytaý Halk Respublikasynyň häzirki zaman suratkeşleriniň döwrebap eserleriniň sergisiniň dabaraly açylyşy geçirildi.
Serginiň esasy guramaçylary Türkmenistanyň Hytaý Halk Respublikasyndaky Ilçihanasy we meşhur hytaý kinorežissýory Jan Imounyň «Beijing Beiao Yitong Culture and Arts Development Сo Ltd» kompaniýasy bolup durýar.
Serginiň açylyş dabarasyna Hytaýyň DIM-niň, daşary ýurt wekilhanalarynyň, jemgyýetçilik guramalarynyň, ýerli habar beriş serişdeleriniň wekilleri, Pekiniň ýokary okuw mekdeplerinde bilim alýan türkmenistanly talyplar gatnaşdylar.
Häzirki zaman öwüşginli sergide alty sany hytaýly suratkeşiň 200 golaý suratlary we heýkelleri, şeýle-de Türkmenistanyň at gazan sungat işgäri, türkmen suratkeşi Işanguly Işangulyýewiň 30 golaý suratlary görkezilendir. Onuň suratlarynyň reproduksiýasy “Meniň Watanym – Bitarap Türkmenistan” ady bilen geçirilýär. Sergide görkezilen suratlaryň arasynda HHR-iň bütindünýä meşhur Sungat Akademiýasynyň Wan Ýanson, Şi Sipin, Han Çunsi we Huan Žuguý ýaly suratkeşleriniň hem işleri bar. Toparlaýyn ekspozisiýada Türkmenistanyň we Hytaýyň halklarynyň dostlugynyň nyşany hökmünde görnükli ahalteke bedewiniň keşbi orun alandyr. Wan Ýansonyň Türkmenistanyň Prezidenti Gurbanguly Berdimuhamedowy ahalteke bedewiniň üstünde şekillendiren eseri bu ýere gelen köpçüligiň ünsüni özünde jemledi.
“Türkmenistanyň we Hytaýyň halklarynyň dostlugy” ady bilen sergä çykarylan 9 ýaşly gyz Çžan Iszýaonyň mähirli we aýdyň işleri köpçüligiň aýratyn ünsüni özüne çekdi. Ýaş suratkeşiň hakykatdan-da çagalyk we şol bir wagtda hem uly ýaşly aýdyň hem-de oýlanşykly çeper garaýşy bu ýere ýygnanlary haýran galdyrdy.
Tanymal hytaý suratkeşi Çžu Legeniň öz çykyşynda belleýşi ýaly “Türkmenistanyň Bitaraplygynyň şanly senesiniň bellenilmeginiň çäklerinde bilelikdäki bu serginiň geçirilmegi Türkmenistanyň we Hytaýyň medeni aragatnaşygynda täze sahypany açdy, ol bolsa parahatçylygyň, sazlaşygyň, dostlugyň we ösüşiň gazanylmagynyň maksadyna gönükdiriler. Biz bu serginiň iki doganlyk halklaryň suratkeşleriniň özara hereketleri we hyzmatdaşlygy ýola goýmagyna ýardam eder diýip umyt edýäris.”
Türkmenistanyň we Hytaý Halk Respublikasynyň suratkeşleriniň eserleriniň sergisi iki gün dowam eder, onuň barşynda iki ýurduň suratkeşleri tejribe alyşarlar hem-de hyzmatdaşlygyň mümkingadar görnüşlerini ara alyp maslahatlaşarlar.
Kaydol: Kayıt Yorumları (Atom)

robotstxt: allowed

filter: keep


text:
ABŞ-nyň prezidenti Barak Obama 10-njy sentýabrda çykyş edip, “Yslam döwleti” atly guramanyň söweşijilerine garşy basyş üçin täze strategiýany kesgitlejekdigini aýtdy.
Bu beýannama ABŞ-nyň Yrakda “Yslam döwletiniň” söweşijileriniň ýerleşýän giňişliklerine howadan zarbalary güýçlendiren güni edildi. Yslamçy söweşijiler Anbar welaýatynda Haditha bentinde Yragyň hökümet güýçlerini gabapdy.
Şol bir wagtyň özünde-de Arap Ligasy “Yslam döwletiniň” söweşijilerine garşy “ähli zerur çäreleri” amala aşyrmagy wada berdi.
Arap Ligasynyň daşary işler ministrleri 7-nji sentýabrda Kairde geçirilen öz maslahatynda BMG-niň Howpsuzlyk Geňeşiniň geçen aýda kabul eden rezolýusiýasyny makulladylar. Rezolýusiýa agza döwletleri “Yrakda we Siriýada yslamçy ekstremist toparyna daşary ýurtly söweşijileriň, maliýe we beýleki ýardamlarynyň öňüni almaga” ündeýär.


text:
Jemgyýet
Döwletliler köşgündäki baýramçylyk dabarasy
Türkmenistanlylaryň ösüp gelýän nesli barada hemmetaraplaýyn alada etmek milli Liderimiziň durmuş syýasatynyň möhüm ugurlarynyň biridir. Ýurdumyzda körpeleriň bagtyýar durmuşda ýaşamagy üçin ähli şertler döredildi. Şu günki dabara hem munuň aýdyň subutnamasyna öwrüldi. Bu dabara Milli parlamentiň, syýasy we jemgyýetçilik guramalarynyň, köpçülikleýin habar beriş serişdeleriniň wekilleri gatnaşdylar.
Türkmenistanyň Konstitusiýasynyň we Döwlet baýdagynyň gününe bagyşlanan maslahatlar
Paýtagtymyzdaky Jemgyýetçilik guramalarynyň merkezinde “Türkmenistanyň Konstitusiýasy: täze taryhy eýýam we ösüşiň milli tejribesi” atly ylmy-amaly maslahat geçirildi. Ony Türkmenistanyň Mejlisi gurady.
Döwletiň durmuş syýasatynyň maksady — halkyň abadançylygy
Çärä welaýat we etrap häkimlikleriniň, bilim ulgamynyň edaralarynyň ýolbaşçylary, Mejlisiň deputatlary, hormatly ýaşulular, bilim ulgamynyň işgärleri, jemgyýetçilik guramalarynyň hem-de köpçülikleýin habar beriş serişdeleriniň wekilleri, ýerli ýaşaýjylar gatnaşdylar.
Oňaýly ýaşaýyş jaýlary halkymyzyň abadançylygy barada döwlet aladasydyr
Dört gatly jaýlaryň taslamalary olaryň binýadynyň, üçeginiň we diwarlarynyň sazlaşykly çözgütleri esasynda işlenip taýýarlanyldy. Binalaryň gurluşygynda döwrebap ýylylyk saklaýjy serişdeler ulanyldy. Goşmaça kömekçi otaglary bolan uly ýaşaýyş meýdanly öýleri gurmak indi kada öwrüldi. Öýleriň her birinde ýaşaýjylaryň ähli amatlyklaryň hözirini görüp ýaşamaklary üçin şertler we oňaýlyklar döredildi.
Beýik Ýeňşiň şanyna guralan dabaralar
Beýik Ýeňşiň 73 ýyllygynyň şanyna, asylly däbe görä, ýurdumyzyň ähli şäherlerinde we obalarynda uruşda wepat bolan gahrymanlaryň ýagty ýadygärlikleri hormatlanylýar. Weteranlara aýratyn mähirlilik bilen sarpa goýulýar. Bu şanly sene türkmen halkynyň belent watançylygynyň we edermenliginiň, onuň parahatçylyk söýüjilik, döredijilik ýörelgelerine, ata-babalaryň parasatly wesýetlerine ygrarlylygynyň nyşany hökmünde milli senenamada möhüm orun eýeleýär.
Sportuň olimpiýa göşrnüşleri fakultetiniň binasynyň gurluşygyna başlanyldy
“Ajaýyp gurluşyk” kompaniýasynyň amala aşyrýan taslamasynda “Ýimpaş” kompaniýasynyň edara jaýynyň sekiz gat binasynyň durkuny täzelemek göz öňünde tutulýar, onda Sport we ýaşlar syýasaty ministrliginiň, ozalky adybir supermarketiň jaýynda bolsa, sportuň olimpiýa görnüşleri fakulteti ýerleşer. Onuň golaýyndaky meýdanda köpugurly sport toplumy, bäş gatly umumy ýaşaýyş jaýy, dynç alyş zolagy, awtoulag duralgasy, welosiped we ylgaw ýodajyklary gurlar. Ministrligiň jaýynda işewürlik zolagyndan başga-da, maslahatlar zaly, muzeý, trenažorlar otagy göz öňünde tutulan.
Weteranlaryň edermenligi – watansöýüjiligiň beýik mekdebi
Köşgüň baýramçylyk äheňinde bezelen eýwanynda söweş meýdanlarynda deňsiz-taýsyz edermenlik görkezen, tylda zähmetini gaýgyrman faşizmden gazanylan ýeňşe mynasyp goşant goşan adamlar hakynda gürrüň berýän surat eserleri, bezegli albomlar we dürli kitaplar goýlan sergi guraldy.
“Türkmenistan –ruhubelentligiň we sagdynlygyň ýurdy” atly sport çäresiniň jemleri jemlenildi
Biraýlygyň çäklerinde zähmet toparlarynyň, okuw mekdepleriniň işgärleri, sportuň toparlaýyn we şahsy görnüşleri boýunça ýaryşlara gatnaşyp, futbol, woleýbol, basketbol oýunlary, ýeňil atletika, milli göreş we sportuň beýleki görnüşleri boýunça iň güýçlüleri kesgitlediler. Iň ýokary netijeleri görkezenlere hormatly Prezidentimiz Gurbanguly Berdimuhamedowyň adyndan sylaglar we gymmat bahaly sowgatlar gowşuryldy.
Harby däpleriň mirasdüşerleri: türkmen topragyndaky asudalyk ygtybarly goralýar
Türkmen halkynyň harby däpleriniň mirasdüşerleri, Watanymyzyň merdana goragçylary özlerini nobatdaky gezek watandaşlarymyzyň asuda durmuşynyň goragynda duran kuwwatly, mizemez we jebis güýç hökmünde görkezdiler.
Türkmen buýan köküne we ondan alynýan ekstrakta Hytaýda, ABŞ-da, Fransiýada, Hindistanda isleg bildirilýär
Daşary ýurtly hünärmenleriň berýän bahasyna görä, hili we ulanylyş sypatlary babatda türkmen buýany dünýäde iň gowularynyň biridir hem-de senagatyň derman, azyk we beýleki pudaklarynda wajyp çig mal komponentleriniň biri hökmünde ulanylýar. Şonuň üçinem türkmen buýan köki, onuň ýarymfabrikatlary dünýä bazarlarynda uly isegden peýdalanýar. Häzirki wagtda “Buýan” obasenagat toplumynda öndürilýän basylan buýan köküniň, onuň goýy we gury ekstraktlarynyň aglaba bölegini Hytaý, ABŞ, Fransiýa, Hindistan we beýleki ýurtlar satyn alýarlar, süýji buýan çig maly ...


text:
Magtymguly - "Ýeldim tut"
Dünýe görmeý, tutgun
galsaň bir künçde,
Bady-paý dek ýer ýüzüne ýeldim tut;
Çyn-Maçynda, Rumda,
Hindde, Hebeşde
Bolan-bolmuş hünärleri bildim tut.
Aç hem bolsaň, barma ile dilege,
Diý: köşkde men,
başym barmyş pelege,
Çölde galsaň, h...
BI GÜNA YIGIDIÑ NALASY! 5-nji bölimi.
Meni şeydip, azatlykdan mahrum etdiler. Bir gyz diyip, gor nahili günlere düšdim. Ejemi ýaraladym, õz durmuşuma bir bigaýrat gyz diyip, iñ soñunda eden pişämem sul boldy. Ejemjanam meñ yanyma maýyny tapsa geler durardy. Yone ejem-de õnki yaly mãhir soygisini gõremokdym. Enemem meni yazgaryp yõr, etmedik išlerime. Derdimi hic kime aydyp, bilemokdy...
BI GÜNA YIGIDIÑ NALASY! 4-nji bölimi.
-Biz seydip polisya bolimine bardyk. Jerenin kakasy yakamdan tutup, name ozine esewan edip bilmedinmi dp, mana iñ agyr tohmeti yapty. Yoldaş litinant meñ gyzymyn namysyny depelan gujigi omirlik zyndan-da çüyredesim gelýä. Atajan aga hemme zady goz astyna alarys, kosesin.
- Men bolsa Jerenin yuzune birden seredenimi bilmedim. Jerenin gozleri...
BI GÜNA YIGIDIÑ NALASY! 2 nji bölimi.
Ilki gulluga bara- barmana owrenişmedim. Ejemi küýsedim, Jeren bilen geçen dususuklarymyn ahlisi goz öñime gelip dur.Yzymdan hatlar ýygy-ýygydan gelip, dur ejemdenem, Jerendenem. Seydip wagtam gecip dur, bir sydyrgyn. Bir ýyl, altaý nadip gecenini bilmedim. Yöne näme üçindir soñky alty aýym saklanyp-saklanyp geçýan yaly her name-de bolsa Ejemjanda...
BI GÜNA YIGIDIÑ NALASY! 1 nji bölimi.
Doly okan: Durmusda hakyky bolan waka.
-Hawwa men garypja maşgalañ yekeje perzendi. Diñe ejem bar, kakam heniz 2-i yasymdakam agyr kesele duçar bolup,ir yogaldy. Mašgalany eklemek kyn düşse-de, ejemiñ paýyna düşdi. Ejem gorguli gyşyna körek coplap, tomsuna jõwzaly yssylar-da obañ zahmet soyer dayhanalrynyn potratlaryna gidip, gunimi...
Söyen yarym öylenyär...
Gitdiñ bahanalap ýönekeý zady,
Gelmediñ yzyña dolanyp ýene.
El bilen düzedip bolmaz ykbaly,
Ezizim sen maña dúșünäysene.
Garașmaklyk agyr bolsa-da çenden,
Gara$dym gözlermi yoluña dikip.
Saña bolan umydymy üzmedim,
Ýeke özum ajy hasraty çekip.
Diýdiler:"GARAȘMA GELMEZ INDI HIÇ,...
Gutlag
Mähriban zenanlarymyz, Sizi 8-nji martyňyz bilen gutlaýaryn ! Mährem ýylgyrşyňyz bilen iň ýakynlaryňyzy guwandyryp gezmegiňizi, ýüregiňize çäksiz söýgi bilen birlikde berk beden saglygyny, durmuşyň ähli pursatynda üstünlik bilen bilelikde ýüregiňizdäki iň islän umytlaryňyza ýetmegiňizi arzuw edýärin !!
Ýürekden çykan arzuwlar bilen:
...
Gysga Hadyslar
Salam berip, girmedik adamy golaýyňyza goýbermäň.
Öýüňizdäki ody öçürmezden, uka gitmäň.
Adamlardan hiç zady dilenip sorama.
Hatda atyň üstündekäň gamçyň ýere gaçaýsa, özüň düşüp al.
Ýoldaşyň bir agyr ýagdaýa düşüp duran wagty, sen onuň üstünden gülme. Eger gülseň, Allatagalanyň oňa mer...
Imo
Salam .Imoda moýa istoriýa diýen ýere birýerden kilip,surat sbşeniýa bilup gelýär menä nirden nädip gelýänine düşinemok.Bilseňiz kömek edaýyň
Seýil edeliň bu jahana jahanda näler görner
Salam hormatly okyjylar .Men dünýäni syýahat etmek isleýän welin Türkmenisdandan daşary ýurda çykmak mümkinmikä?Eger men okuw bahanasy bn daşary ýurda gidip bilsem şol ýerdwn beýleki ýurtlara geçmek mümkinmikä?Men siziňem dünýäniň täsin ýerlerine syýahat etmek isleýändigiňize ynanýan .Eger bilýänbolsaňyz kömek edaýyň.
Haýsy ugra niýetlenen?!
talyplar.com adresi gyzykly hem-de gerekli bloglary paýlaşylýan saýt eken. Ýöne bu ýere 3-4 gün bäri girýänim üçin düşünmän galdym. Köp kişiniň paýlaşýan bloglaryny uly gyzyklanma bilen okaýaryn, şonda-da bu adress nämä niýetlenenine gaty düşünmedim. Ylmy täzelikleri, wakalary, bloglary paýlaşmalymy?!
Men öz durmuşym (alan sapaklarym,...
Terjimeler çemeninden
TERJIMELER ÇEMENINDEN
▶ KÖÇELERIÑ ŞASY WE YKMANDALYKDAN BAGT GÖZLÄN BUKOWSKIDEN AFORIZMLER
- Käte säher bilen ýerimden turamda oýlanýan: besdir indi diýýän, emme ýene şunuñ ýaly özüñi duýan pursatlarymy ýatlap içiñden hümürdeýän...
- Adamlary hiç ýigrenjek bolup duramok, olar diñe gözüme görünmeseler özü...
Taryhda kitaphanalar barada
Häzirki wagtda kitaphanalar hakyky muzeýler ýalydyr. Ýagny diňe kitaplaryň saklanylýan ýeri däl-de, eýsem, gözüň bilen görüp bolýan täsin suratlaryň sergisiniň, arhitektorlaryň eserleriniň we ýadygärlikleriniň saklanýan ýeridir.
1. 2011-nji ýylda Ştutgartda açylan kitaphana....
Danalar dostluk hakda
Iň uly betbagtçylyk – hakyky dostlaryň bolmazlygydyr.
F.Bekon
Seniň üçin hemme zada taýýar adamy hiç haçan ynjytma.
F.M.Dostoýewskiý
Sadyk dostuň şypasy ýaraňa melhem bolar,
Dönük dostuň jepasy bagryňa hanjar bolar.
Nyza...
Türkmenistanyň iň baý adamlary kimler ?
Türkiýäň habarlaryny okap otyrkam, Forbesiň Türkiýedäki 100 sany iň baý adamyň sanawyny çap edendigi ýazylan eken. Içlerinden maňa gyzykly gelen, Rönesans Holding we Polimeks Inşat ýaly Türkmenistanda tanalýan firmalaryň eýeleri boldy. Aýratyn hem habardaky şu jümle:
"Örneğin FORBES 100'de 1,3 milyar dolarla yer alan Erol Tabanca'nın sahibi...
Bag ekmek sogapdyr.
Biz öz ýaşaýan Galaktikamyzda ýaşaýyş üçin nämeleriň zerurdygy barada käteler hiç hili oýlanmaýarys. Näme üçin dünýäni ekologiýa taýdan goramaly dälmiş? Esasanam, dem almagymyz iň üçin zerur bolan kislorod barada heý ýaş nesil düýpli alada edýärmikä? Pikir edip görüň, bir adamynyň sorup aljak kislorodly howasyny jemi üç düýp bag işläp çykarýar. A d...
Admine haýyş bilen yüzlenme!
Meň bloglarymyň arasynda "Türkmen fiskaly (agendi) barada taryhy hekaýa" diýip blogym bolmalydy bir zada boldy blog uytgedildi ýazgy cykdy blin hekaýaň soňy gürüm-jürüm boldy eger edip bolýan bolsa gaýtaryp beràý öňki durkuna haýyş dolulygyna gerekdi ahyry shu ýerde gowy durdyda eeeeih gynandymay
Atamyrat Atabaýew
Atamyrat Atabaýew – şahyr, terjimeçi, türkmen halk ýazyjysy. Ýaşlar Baýragynyň eýesi. A. Atabaýew 1948-nji ýylyň 16-njy noýabrynda Mary etrabynyň 1-nji Gökje obasynda mugallym maşgalasynda eneden bolýar. Ol ilki oba mekdebini, soňra Türkmen döwlet uniwersitetini üstünlikli okap gutarýar. A.Atabaýew «Türkmenistan» neşirýatynda, «Ýaşlyk» žurna lynda,...
Alyşir Nowaýyň goşgulary (1644-1501)
Aýdanymy ulus-ile magrub et
* * *
Aýdanymy ulus-ile magrub et,
Ýazanymy köňüllere mahbub et.
Adym adamzadyň agzynda bolsun,
Sözüm adamzadyň kalbynda bolsun.
Sözlerim jaý alsyn diller içinde,
Mukaddes bolsunlar iller içinde.
Sözüm hemme kişä zerurý...
Seýit Nejepi
▶ SEÝIT NEJEPI
Güneşli diýarymyzyñ her künjegi geçmişde ýaşap geçen beýik şahsyýetleriñ kümmetlerinden doly. Beýik ussat Mehmet Akif Ersoýyñ:
"Basan ýerleriñi toprak diýip geçme, tana,
Pikir ber, astynda müñlerçe kepensiz ýatana!" ~ diýşi ýaly, Watanymyzyñ her garyş topragyna merdana ata-babalarymyzyñ gan-damary we ruhy siñendi...


text:
BMG-niň Baş sekretary Antoniu Guterriş Türkmenistanyň prezidenti Gurbanguly Berdimuhamedow bilen duşuşdy.
13-nji iýunda Aşgabatda geçirilen duşuşygyň netijesinde türkmen ýolbaşçysy ýurduň energiýa howpsuzlygy meselesinde Birleşen Milletler Guramasynyň goldawyna bil baglaýandygyny mälim etdi.
“Biziň ýurdumyz BMG bilen bu problema boýunça aktiw aragatnaşygyny dowam etdirer we munuň bilen baglylykda biz Size, hormatly Baş sekretar, Siziň bu meseledäki goldawyňyza bil baglaýarys” diýip, Gurbanguly Berdimuhamedow aýtdy.
Şeýle-de resmi maglumatlara görä, Berdimuhamedow Türkmenistanyň BMG bilen durnukly ösüş we howanyň maýlamagyna garşy we ekologiýany goramak boýunça işleşjekdigini aýtdy.
Şol bir wagtda-da Türkmenistanyň döwlet mediasynyň maglumatlarynda “Türkmenistan - Birleşen Milletler Guramasynyň sebitdäki daýanç nokady” diýlip nygtaldy.
Antoniu Guterrişiň regiona saparynyň öňüsyrasynda adam hukuklaryny goraýjy halkara guramalary ony ýurtda adam hukuklarynyň problemalaryna ünsi çekmäge çagyrdylar.
Türkmen türmelerinde dereksiz ýiren onlarça adamyň ykbaly barada maglumat berilmegi ugrunda iş alyp barýan “Olary diri görkeziňi!” atly halkara kampaniýasy BMG-niň Baş sekretarynyň we BMG-niň adam hukuklary boýunça baş komissarynyň adyna ýazan beýannamasynda “sizi Türkmenistanyň liderleri, şol sanda prezident Gurbanguly Berdimuhamedow bilen duşuşygyňyzda, türkmen häkimiýetlerinden, ýurduň türmelerinde adamlaryň zor bilen ýitirim edilmeginiň masgaraçylykly tejribesini dessine bes etmegi talap etmek üçin, öz ygtyýaryňyzy ulanmaga çagyrýarys” diýlip bellenýär.
BMG-niň Baş sekretary Antoniu Guterrişiň Aşgabatda Türkmenistanyň prezidenti bilen geçiren gepleşiginde adam hukuklary problemasynyň gozgalyp-gozgalmandygy resmi maglumatlarda mälim edilmedi.
“Human Rights Watch” (HRW) guramasy 7-nji iýunda çap eden beýannamasynda Guterrişi “Merkezi Aziýanyň liderlerine basyş edip, takyk öňegidişlikleri, şol sanda gynamalaryň, demonstrasiýalara hem söz azatlygyna basyşlaryň soňuna çykmagy talap etmäge” ündedi.
BMG-niň Baş sekretary 8-nji Merkezi Aziýa regionyna saparyny Gazagystandan başlady, soň Özbegistana, Gyrgyzystana we Täjigistana bardy.
12-nji iýunda Duşenbede Täjigistanyň prezidenti bilen geçiren duşuşygynda Guterriş bu ýurtda adam hukuklarynyň ýagdaýyny gozgady we hususan-da, BMG-niň Täjigistany BMG-niň adam hukuklary boýunça rekomendasiýalaryny berjaý etmegine ýardam berjekdigini mälim etdi.
1992-nji ýylda BMG-ä agza bolup, raýat azatlyklaryny üpjün etmek boýunça halkara borçnamalaryň ençemesini öz üstüne alan Türkmenistan halkara guramalarynyň hasabatlarynda ýyllarboýy dünýä derejesinde adam hukuklaryny iň gödek depeleýän ýurtlaryň arasynda agzalýar.


text:
Beýik Ýüpek ýolunyň taryhyndan žiwopis manzarlary
Häzirki transýewraziýa söwda-ykysady we medeni köprüleriň gadymy nusgasy bolan Beýik Ýüpek ýoly üýtgeşik özboluşlylygy bilen alymlaryň, ýazyjylaryň we nakgaşlaryň hyýalynda dürli pikirler oýarýar. Muňa taryhyň şanly sahypalaryny beýan edip, özleri hem ýurtlar we yklymlar boýunça gyzykly sýahatlara wirtual gatnaşýan žiwopisçileriň eserleri-de şaýatlyk edýär. Tomaşaçynyň ünsüni özüne çeken eserler, oňa şol döwrüň belentligini duýmaga ýardam edýär.
Paýtagtymyzyň sergi merkezinde türkmen nakgaşlarynyň Beýik Ýüpek ýoluna bagyşlanan žiwopis eserleriniň sergisi açyldy. Ol Şemşat Mämmedowanyň “Änew metjidi” atly işi bilen açylýar. Suratda awtor taryhy-- medeni mirasyň simwoliki münberinden ak mermere bürenen Aşgabadyň kaşaň gözelligine garap, geçmiş bilen häzirki döwri birleşdirýär. Surat bizi gadymy döwürlere syýahata atarýar, şol döwürde nemes barlagçysy Ferdinand fon Rihtgofeniň jaýdar belleýşi ýaly, Beýik Ýüpek ýoly pederlerimiziň durmuşynda juda wajyp ähmiýete eýe bolupdyr. Şäherlere çar künjeklerden gelenler olaryň durmuşyna öz ýurdunyň özboluşly medeniýetiniň röwüşlerini goşup-garyp, olaryň dünýä baradaky bilimlerini baýlaşdyrypdyrlar. Diňe bir harytlar özara alşylman, eýsem senetçilik önümçiliginiň syrlary, syýasy maglumatlar, mental täzelikler hem alşylypdyr.
“Kerwensaraý” suratynda argaşçylaryň ýol ugrundaky şäherleriň birine giren pursady beýan edilýär. Onuň awtory Rejepberdi Muhammedow şäher ilatynyň argyn ötegçileri hormat-sarpa bilen garşylaýşyny görkezýär. Nakgaş şol döwre mahsus dessurlary we durmuş gurluşyny täzeden dikeltmegi başarypdyr. Suratyň gahrymanlary—ötegçilerem, düýelerem uzak ýoldan aryp gelipdirler. Nakgaş ony aglaban çal reňkde beýan edipdir.
Kerwençiler köplenç zehinli we bilimli adamlar bolupdyr. Olar öz gatnaýan ýollarynda köp zatlara duş gelipdirler. Adatça olar birnäçe dil bilipdirler—ýogsa gatnaşyklary neneň ýola goýjak? Olaryň arasynda dilewarlar hem bar eken, olar ýerli ilata gyzykly wakalary we rowaýatlary, gaýry ýurtlaryň gözel binalary, dürli röwüşli tebigaty barada gürrüň beripdirler.
Işanguly Işangulyýew “Sinhuandao dagy” işinde Hytaýa kerwençiniň gözi bilen bakýar. Ol üýtgeşik arhitektura binasyny—ençeme kilometre uzap gidýän Beýik hytaý diwaryny şekillendiripdir. Suratyyň sag burçunda gözel landşafta höwes bilen syn edip duran atlylar çekilipdir.
Ýene şol nakgaşyň “Hytaý tebigaty” suratynda birnäçe ýalňyz daragtly dag manzary çekilipdir. Weýran bolan gyzylymtyl üýtgeşik gaýalar, olara meňzeş egri ösen daragtlaryň keşbi hut şu ýurda mahsus usulda beýan edilipdir. Işanguly Işangulyýewiň bu nanzary çekende ony ençeme asyr mundan ozal, belki, bu ilde ýaşaýan adamlaryň geň-enaýy durmuşy barada gürrüň beren kerwençileriň biriniň nukdaý-nazary bilen şekillendiren bolmagy hem mümkin.
Şeýle bolsa-da, kerwençileriň Beýik Ýüpek ýolunyň ugrunda ýerleşýän ýurtlara töwekgelçilikli syýahatynyň esasy maksady söwda bolupdyr. Harydyňy haýyr görüp satmak—her kese başardýan iş däl. Telekeçilik başarnygy ilden saýry ýurt aşyp ýören gezende täjirler ykdysady diplomatiýanyň düýbüni tutupdyrlar. Gadym döwürlerden bäri senetçiler, daýhanlar we maldarlar öz harytlaryny gündogar bazaryna getiripdirler, alyp-satarlar bolsa, harytlara isleg bilen talabyň aratapawyndan haýyr görmäni başarypdyrlar. Bir-biri bilen utgaşykly iki mowzuk—Beýik Ýüpek ýoly we gündogar bazary—tematiki sergide goýlan eserlerde öz beýanyny tapypdyr.
Berdisähet Gurbansähedowyň “Köne teke bazary” suratynda harydyny aljylara teklip edýän söwdagärleriň adaty iş güni şekillendirilipdir. Onda biz depe bolup ýatan garpyz üýşmegini, satyjyny, onuň wepaly hemrasy – alabaýy, şeýle hem başga bir satyjynyň içi bugdaýly horjunyny görýäris. Satyjylaryň gapdalynda şol döwrüň esasy ýük ulagy bolan düýeler, olaryň aýagyna bulaşyp ýören bilesigeliji geçiler bar. Alyjy bilen satyjynyň arasynda gadymdan galan ýörelgeler hereket edýär. Mysal üçin, birinji alyjyny boş göýbermeli däl, ýogsa şol gün garaşýan girdejiň gelmez diýilýär. Şonuň üçinem satyjy ilkinji alyjynyň göwnüni tapjak bolup, harydyň bahasyny düşübildiginden düşüpdir, artygrak çekipdir.
Gündogar bazary baradaky gürrüňimizi Kössek Nurmyradowyň “Teke bazar” atly işi bilen tamamlamakçy, onda bu nakgaşa mahsus usulda gyzyl-sary reňkli miuniatýurada keşde gaýalýan sapakalrdyr beýleki matalary satýan zenanyň töweregine harytlary gözden geçirýän alyjylardyr obadaşlary barada täzelikleri gürrüň berýän tanyşlary egelenip dur. Çünki gündogar bazarynda diňe haryt satylyp- alynman, eýsem bu ýerde köne tanyşlaryň gabat gelýär, täze tanyş tapylýar... Şunuň bilen baglylykda Türkmenistanyň halk nakgaşy Şamuhammet Akmuhammedowyň “Telpek satýanlar” atly eserler tapgyry ýada düşýär, onda gündogar bazaryň filosofiýasy nepislik bilen beýan edilýär, bu ýerde ilki bilen söhbetdeşlik öňe çykyp, söwda ikinji orna geçýär.


text:
ÝB-niň sözçüsi Maýa Kosijansik Azerbaýjanyň sudunyň bäş sany internet neşirini, şol sanda Azat Ýewropa/Azatlyk radiosynyň Azerýabjan gullugynyň internet saýtyny hemişelik petiklemek baradaky kararyny ýazgaryp çykyş etdi.
Suduň bu karary “häzirki zaman we demokratik jemgyýetlerde azat, dürli we garaşsyz medianyň zerurlygy baradaky talaba gabat gelmeýär" diýip,Ýewropa Bileleşiginiň daşary syýasat başlygy Federika Mogherininiň sözçüsi Kosijansik 14-nji maýda ýaýradan beýanatyndaaýtdy.
Bakuwyň Sabail etrap sudy 12-nji maýda Transport, aragatnaşyk we ýokary tehnologiýa ministrliginiň talaby esasynda, bu websaýtlaryň petiklenilmelidigi barada karar çykardy.


text:
8 Kasım 2015 Pazar
Birža Täzelikleri
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 21-si hasaba alyndy.
Daşary ýurt walýutasyna Germaniýadan, Şweýsariýadan, Birleşen Arap Emirliklerinden, Owganystdan we beýleki ýurtlardan gelen telekeçiler Türkmenbaşydaky nebiti gaýtadan işleýän zawodlar toplumynda öndürilen uçar, yşyklandyryjy we tehniki kerosini satyn aldylar. Daşary ýurt puluna nah ýüplük, pagta süýümi, pagta ulýugy we linti satyldy. Satyn alan ýurtlar: Russiýa, Şweýsariýa, BAE, Malta. Geleşikleriň jemi bahasy ABŞ-nyň 43 million 217 müň dollaryndan gowrak boldy.
Manat serişdelerine şweýsariýaly, türkiýeli we päkistanly işewür toparlarynyň wekilleri jemi bahasy 2 million 740 müň manatdan gowrak bolan arassalanan pagta ýagyny we nah ýüplügi satyn aldylar.
Kaydol: Kayıt Yorumları (Atom)


text:
Türkiýede ýokary okuw jaýyna atestat bilen girmek möwsümi başlady. Stambula şäherine 2,5 sagatlyk uzakda ýerleşýän, ortaça ylat sany 250 müň bolan Kyrklareli şäherinde ýerleşýän Kırklareli Üniversiteti atestat bilen daşary ýurt talyplaryny kabul edýär. Eger Siz bu uniwersitete atestat bilen okuwa ýerleşmek isleýän bolsaňyz onda bu ulgamda maslahat hyzmatlaryny berýän Türkiýäniň Stambul şäherinde ýerleşýän Atavatan Danışmanlık kompaniýasyna +90 538 086 26 06 IMO hasabynyň üsti bilen ýüz tutup bilersiňiz! Resminamalar 4 Iýun 2018 senesine çenli kabul edilýänligi üçin, gyzyklanýanlaryň iň gysga wagtda Atavatan Danışmanlık kompaniýasyna ýüz tutmasy wajyp bolup durýar. Has giňişleýin maglumaty www.atavatan-turkmenistan.com saýtyndan alyp bilersiňiz! Uniwersitetiň ýyllyk okuw tölegi, fakultetine görä üýtgeýär we ortaça 100-400 ABŞ dollaryna barabar.
Uniwerstitet 2007-nji ýylda esaslandyrylýar. Häzirki wagtda uniwersitetiň 10 sany fakulteti, 3 sany instituty, 3 sany ýokary hünärmenlik mekdebi bar.
Uniwerstitetiň çäginde Takyk bilimler fakulteti, ykdysadyýet we dolandyryş ylymlar fakulteti, tehniki bilimler fakulteti, Tehnologiýa fakulteti, Turizm fakulteti, Inženerçilik fakulteti, dini bilimler fakulteti, hukuk fakulteti, Luleburgaz Hawaçylyk we Kosmos bilimler fakulteti hereket edýär.
Jemi 655 sany akademik we 281 edary işgär bilen bilim berýän uniwersitetde 27 müň talyp bilim alýar.
Atavatan Danışmanlık ve Tercüme Merkezi
Aksaray mahallesi Koçibey sokak, Erler Apt No:34 D:7 Kat:4 Fatih/ İstanbul
E: Mail Adres : atavatanltd@gmail.com
Telefon : +90 532 401 71 52 (Türkiye)
Telefon : +90 212 633 4000
IMO Atavatan 1 : +90 532 401 71 52
IMO Atavatan 2 : +90 538 086 26 06
WhatsApp Atavatan : +90 532 401 71 52


text:
7-nji martda Halkara zenanlar gününiň öňüsyrasynda Mejlisiň, ministrlikleriň we pudak edaralarynyň, jemgyýetçilik guramalarynyň ýolbaşçylarynyň gatnaşmagynda dabaraly çäreler geçirildi. Şol dabaralaryň çäklerinde sekiz hem-de şondan hem köp perzendi dünýä inderen we terbiýeläp ýetişdiren, Türkmenistanyň Prezidentiniň Permany bilen «Ene mähri» diýen hormatly ada mynasyp bolan eneleri döwlet Baştutanymyz Gurbanguly Berdimuhamedowyň tabşyrygy boýunça sarpalamak çäreleri guraldy, köp çagaly maşgalalara ähli amatlyklary bolan täze öýleriň açarlary gowşuryldy.
Baýramçylyk çärelerine gatnaşanlaryň nygtaýşy ýaly, milli Liderimiziň ýolbaşçylygynda durmuşa geçirilýän üstünlikli syýasatyň netijesinde, ýurdumyzda adamlaryň bagtyýar we
abadan durmuşy üçin hemme şertler döredildi. Enelere hemde ululara hormat goýmagyň binýady tutulýan maşgalanyň belent abraýynyň saklanmagyna aýratyn ähmiýet berilýär. Häzir, düýpli özgertmeler döwründe, bu däp öz mynasyp dowamyna eýe boldy.
Häzirki döwürde köp çagaly maşgalalary hemmetaraplaýyn goldamak, şol sanda olaryň ýaşaýyş-durmuş şertlerini gowulandyrmak boýunça toplumlaýyn işler döwlet derejesinde alnyp barylýar. Paýtagtymyzda Halkara zenanlar güni mynasybetli bu maşgalalara hormatly Prezidentimiziň adyndan belent ýaşaýyş jaýynda ýerleşýän ähli amatlyklary bolan täze giň öýleriň açarlary gowşuryldy.
Dabaralara gatnaşan zenanlar ýurdumyzda amala aşyrylýan oňyn özgertmeler, bagtyýar durmuşy hem-de hemmetaraplaýyn işleri üçin döredilen amatly şertler, ösüp gelýän nesiller, jemgyýetde belent ruhy we ahlak gymmatlyklaryň saklanylmagy hakynda aladasy üçin hormatly Prezidentimiz Gurbanguly Berdimuhamedowa tüýs ýürekden hoşallyk duýgularyny beýan etdiler.
Halkara zenanlar gününiň öň ýanynda tutuş ýurdumyz boýunça baýramçylyk çäreleri guraldy. Ministrliklerde, pudak edaralarynda, edaralarda we guramalarda, eýeçiligiň, dürli görnüşine degişli kärhanalarda hormatly Prezidentimiz Gurbanguly Berdimuhamedowyň adyndan aýal-gyzlara pul
sowgatlaryny gowşurmak dabaralary geçirildi. Däbe görä, pul sowgatlary aýal-gyzlaryň ählisine, şol sanda talyplara, mekdep okuwçylaryna we mekdebe çenli çagalar edaralarynda terbiýelenýän gyzjagazlara gowşuryldy.
(TDH).
© TÜRKMENISTANYŇ ZENANLAR BIRLEŞIGINIŇ MERKEZI GEŇEŞI zenan.gov.tm 2012-2018 Email: zenan@mail.com


text:
Türkmenistanyň Senagatçylar we telekeçiler birleşmesiniň agzalary G. Kulyýew köçesiniň ugrunda edara binalarynyň ýüze golaýyny gurdular. Bu ýerde ýerli firmalaryň we kompaniýalaryň dolandyryş edaralary, jaýlaryň birinji gatynda bolsa, lomaý-bölek söwda dükanlary, kafeler, restoranlar, okuw we dynç alyş merkezleri ýerleşer.
Garry Kulyýew köçesi tanalmaz derejede özgerdi. Indi ol bir bölüji we iki sany goşmaça zolakly abadanlaşdyrylan köp zolakly uly ýol bolup, köçäniň birnäçe kilometre uzap gidýän ugrunda aýnalanan kaşaň binalar peýda boldy.


text:
Ysraýylyň hökümet agzasy Ysraýylyň Eýran bilen bagly özara aladalanmalary bilen baglylykda Saud Arabystany we beýleki arap ýurtlary bilen gizlin aragatnaşyk edendigini mälim etdi. Ilkinji gezek gizlin ylalaşyklar ýurduň ýokary derejeli resmisi tarapyndan boýun alynýar.
Ysraýylyň energiýa ministri Ýuwal Steinitz 19-njy noýabrda Ysraýylyň Goşun radiosyna beren interwýusynda agzalan kontaktlaryň häsiýetini anyklaşdyrmady.
“Biziň ençeme musulman we arap ýurdy bilen belli bir derejede gizlin aragatnaşygymyz bar we köplenç biz çekinmeýän tarap bolup durýarys” diýip ysraýyl resmisi aýtdy.
Ysraýylyň premýer-ministri Benjamin Netanýahunyň edarasy bu kommentariý bilen bagly sowala dessine jogap bermedi.
Saud hökümeti hem Steinitzyň çykyşyny kommentirlemedi.
Ysraýyl we Saud Arabystany Eýrana ýakyn Gündogarda öz howpsuzlygyna esasy wehim hökmünde garaýarlar.


text:
TM HYZMAT BILMELI
“Ýeke öýde” (Один Дома) filmi hakda gyzykly faktlar
1. 1977-nji ýylda ýogalan Elwis Presli filmde epizodik roly oýnapdyr diýen rowaýat bar. Oňa ynanýanlaryň köpüsi Kewiniň ejesiniň arkasyndaky duran sakgally erkek şol Presli diýip çaklaýarlar.
2. Gara möýli sahnasynda aktýor bir dubl oýnmaga razylaşdy. Ol ýüzünde gykylygy we gorkyny suratlandyrmalydy emma sessiz sebäbi gykylygyň sesi möýi gorkyzyp bilerdi. Sesi soňra aýratyn ýazyldy.
3. Jon Kendi filmda diňe bir gün düşdi. Şol günüň dowamynda ähli onuň oýnaýan epizodlary düşürildi. Ol günde 23 sagat işleýärdi.
4. Kewin PlayBoy žurnalyny okaýar, “Спасатели Малибу” kinoda düşen ol ýerde miss iýul Erika Maýa Eleniýak bardy.
5. Kewin Bazzyň ýaşigynda tapan şonuň gyzjagazynyň suratydy. Aslynda bolsa ol suratda oglanyň gyz görnüşine getirilen şekili bardy. Kris Kolambus-yň pikirine görä – gyzjagaşyň üstünden şeýle görnüşde degişmek gelşiksiz.
6. “Ýeke öýde” filmiň konsepsiýasy Kalkiniň düşen “Atasy Bak” filmiň sahnasy sebäpli döredi.
7. Gangsterlar hakda “Angels with Filthy Souls” filmi aslynda ýokdyr. Ol ýörite Ýeke öýde filmi üçin düşürildi. Şol sanda Ýeke öýde 2 filmindede ýok kinonyň dowamy görkezildi.
8. Gorkunç peç effekti leska we fonariklaryň kömegi bilen iki sany oglan tarapyndan edildi.
9. Robert De Niro filmda Garriniň rolyny oýnamak teklibini kabul etmedi.
10. Talkboy – ýagny Kewiniň ulanan diktofony aslynda hiç ýerde ýok we bolmandy. Ol konsept-model bolup adaty durmuşda ýokdy. Emma köpsanly janköýerler üçin satlyga çykdy.
11. Bu sahnada Djo Peşi Kalkiniň barmagyny dişleýär. Ol onuň barmagyny hakykatdan dişledi we Kalkinda şram galandyr.
12. Kris Kolambus birnäçe sahnalarda öz maşgala agzalaryny düşürdi. Şeýlelik bilen onuň aýaly Monika Dewero Kolambus Keýte olaryň öý telefony işlemeýänligi hakda habar beren stýuardessa bolup oýnady. Onuň gaýynatasy rasiýadan Mak-Kalistirler çagalary täzeden sanap çykmagy haýyşt eden polisiýa bolup oýnady. Başga-da filmda onuň gaýynenesini we Eleanor atly kiçi gyzyny görüp bolýar. (awiasalona uly Mak-Kalisterler girende kamera olaryň ýanynda geçip gidýär).
Makala baha ber:
Okaldy: 104. Şü gün okaldy: 2
Makala hakda pikiriňiz paýlaş! (diňe adyňyzy görkezseňiz bolýar)comments powered by HyperComments
Makalany haladyňmy? Onda salgysyny (ssylkasyny) dostlaryň bilen paýlaş!
Okamagy maslahat berýäs
TM HYZMAT-dan REKLAMA
-
DJ Yazzo
DJ, DJ producer, aýdym-sazlara we toý-dabaralar üçin DJ hyzmatlary...
-
BAGT ŞÄHER
-
Салон Красоты LAKSHMI
-
Салон Красоты HAIR ARTIST


text:
Günorta Gyrgyzystanda 29-njy aprelde, irden bir obanyň üstünden düşen ýer süýşmesi netijesinde azyndan 24 adam heläk boldy.
Adatdan daşary ýagdaýlar ministrligi Oş regionyndaky Aýu obasynda diriligine jaýlanan adamlaryň arasynda dokuz sany çaganyň hem bolandygyny aýtdy.
Hadysanyň bolan ýerine onlarça halas ediş işgäri getirildi we olar aman galanlary gözlemek bilen meşgul.
Prezident Almazbek Atambaýew adatdan daşary ýagdaýlar ministri Kubatbek Boronowy ýer basan oba iberip, ejir çeken maşgalalara zerur kömegi bermegi tabşyrdy.Onlarça adam göni gelen betbagtçylykdan aman galdy, ýöne olar jaýlaryny ýitirdiler.


text:
2017-10-20
«Türkmenistan: altyn asyr» elektron gazeti
Türkmenistanyň Ministrler Kabinetiniň mejlisi
19.10.2017
Şu gün Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi. Onuň gün tertibine halkymyzyň abadançylygynyň üpjün edilmegine gönükdirilen döwlet syýasatynyň ileri tutulýan ugurlary girizildi, şeýle hem birnäçe resminamalaryň taslamalaryna garaldy.
*****
Ministrler Kabinetiniň Başlygynyň orunbasary S.Toýlyýew şu ýylyň 11-12-nji oktýabrynda Tehnologiýalar merkezinde geçirilen «Innowasiýalar, täze tehnologiýalar we olary önümçilige ornaşdyrmagyň meseleleri» atly birinji Türkmen-hytaý ylmy-innowasion forumynyň netijeleri barada hasabat berdi.
Habar berlişi ýaly, oňa HHR-niň Ylym we tehnika minisrtliginiň, Hytaýyň Hubeý hem-de Guandun welaýatlarynyň Ylym we tehnika departamentleriniň «Aziýa-Ýewropa» forum guramasynyň, şeýle hem Hytaýyň ylmy-barlag institutlarynyň 11-siniň, ýokary okuw mekdepleriniň 4-siniň wekilleri gatnaşdylar. Türkmenistana ýurdumyzyň ylym we biim edaralarynyň 57-siniň hünärmenleri, 468 alym wekilçilik etdi.
Maslahatyň dowamynda ylmyň we tehnikanyň dürli ugurlary boýunça täzeçil işläp taýýarlamalara garaldy mowzuklaýyn ugurlar boýunça «tegelek stoluň» başyndaky pikir alyşmalar boldy. Seýsmologiýa, himiýa, maldarçylyk, weterenariýa gullugy, gün energiýasy, biologiýa, agrotehnologiýa ýaly ugurlaryň ösüşi bilen baglanyşykly meselelere hem garaldy.
Maslahata gatnaşyşyjlar möhüm ylmy wezipeleri çözmekde netijeli gatnaşyklaryň geljekki ugurlaryny kesgitlediler. Hususan-da, uzakmöhletleýin hyzmatdaşlygyň şertnamalaýyn-hukuk esaslaryny giňeltmek, ylym we innowasion tehnologiýalar boýunça hyzmatdaşlyk baradaky hökümetara toparyny döretmek babatda teklipler öňe sürüldi. Gepleşikleri yzygiderli dowam etmek maksady bilen, 2018-nji ýylda Hytaý Halk Respublikasynda şunuň ýaly ikitaraplaýyn forumy geçirmek, şeýle hem türkmen hünärmenleriniň HHR-niň ylmy edaralarynda tejribe geçmegini guramak, özara alyşmalary we ylym hem-de innowasion tehnologiýalar babatda türkmen-hytaý hyzmatdaşlygyna bagyşlanan bilelikdäki maglumat taslamasy bolan web-saýtlary guramak teklip edilýär.
Tejribe alyşmak, iş ýüzündäki gatnaşyklary ýola goýmak, Hytaýyň işjeň seýsmiki zolaklarynda kiçi etraplaşdyrmak boýunça işleri geçirmek üçin türkmen hünärmenleri çagyryldy. Hytaý alymlary bolsa Türkmenistanyň nebitgaz ýataklarynda senagat ugurdaş suwlardan seýrek deş gelýän serişdeleri (litiýa rubidiýa, seziýa we beýlekiler) almak boýunça tehnologiýalary bilelikde işläp taýýarlamaga çagyryldy. Garlyk dag-magdan baýlaşdyryjy toplumyň binýadynda tohumçylyk-seçgi işleri babatda mallaryň ýokanç kesellerine garşy waksinalary taýýarlamak we olary ornaşdyrmak boýunça iki ýurduň hünärmenleriniň gatnaşyklarynyň geljekki ugurlary kesgitlenildi.
Gaýtadan dikeldilýän energiýa çeşmeleri boýunça birnäçe anyk teklipler öňe sürüldi. Munuň özi nano düzümli ýarym geçiriji organiki we organiki däl fotoelementleri, fotodetektorlary taýýarlamakdan, gün energiýasynyň hasabyna mikrosuwotularyny senagat möçberde ösdürmegiň innowasion tehnologiýasyny işläp taýýarlamakdan hem-de önümçilige ornaşdyrmakdan, galyndysyz, özbaşdak işleýän geliobiologik innowasion toplumy işläp düzmekden we önümçilige ornaşdyrmakdan ybaratdyr. Derman ösümliklerini ösdürip ýetişdirmegiň hem-de olary gaýtadan işlemegiň täzeçil tehnologiýalaryny taýýarlamak, azyklyk we dermanlyk üçin niýetlenen kömelekleri ösdürip ýetişdirmegiň innowasion usullaryny özleşdirmek hem-de önümçilige ornaşdyrmak, oba hojalyk ekinleriniň hasyllylygyny ýokarlandyrmak boýunça netijeli teklipler öňe suruldi.
Hormatly Prezidentimiz Gurbanguly Berdimuhamedow hasabaty diňläp, täzeçil tehnologiýalaryň döwletimiziň ösüşi üçin oňyn binýat bolup durýandygyny, adamlaryň durmuş derejesiniň ýokarlanmagyny şertlendirýändigini, senagaty, oba hojalygyny ösdürmek üçin täze mümkinçiligi açýandygyny we ykdysadyýetiň bäsdeşlige ukyplylygyny berkidýändigini belledi. Döwlet Baştutanymyz bu ugurda türkmen-hytaý gatnaşyklarynyň dowam etdirilmeginiň hem-de onuň üçin degişli hukuk, guramaçylyk binýadynyň döredilmeginiň, bilelikdäki taslamalara işewür düzümleriň çekilmeginiň we ýokary tehnologiýaly önümçiligiň döredilmeginiň, iň esasy bolsa olara döwlet goldawynyň üpjün edilmeginiň zerurdygyny belläp, wise-premýere teklipleri seljermegi we hyzmatdaşlygyň geljegi uly ugurlaryny durmuşa geçirmek boýunça zerur çäreleri görmegi tabşyrdy.
*****
Türkmen döwlet habarlar agentligi (TDH)


text:
Sizi Türkmenistanyň Ýaragly Güýçleriniň döredilmeginiň 26 ýyllygy we Watan goragçylarynyň güni bilen tüýs ýürekden gutlaýaryn diýlip, hormatly Prezidentimiz Gurbanguly Berdimuhamedowyň serkerdelere, esgerlere, diňleýjilere Ýaragly Güýçleriň harby talyplaryna iberen gutlagynda aýdylýar.
Bu baýram döwletimiziň garaşsyzlygyny, özygtyýarlylygyny, çäk bitewiligini we konstitusion gurluşyny gorap saklaýan Ýaragly Güýçlerimiziň merdana gerçeklerine bildirilýän uly ynamyň, çäksiz hormatyň we olar hakda edilýän aladalaryň aýdyň nyşanydyr diýlip, gutlagda nygtalýar.
Ýurdumyzy senagat taýdan kuwwatly, durmuş-ykdysady taýdan ösen döwlete öwürmekde, uly ösüşleri gazanmakda we belent sepgitlere ýetmekde siziň mynasyp ornuňyz bardyr. Siz mundan beýläk hem harby kasama wepaly bolup, ata Watanymyzyň ykdysady hem-de syýasy bähbitleriniň ygtybarly goragyny üpjün etmekde Garaşsyz, hemişelik Bitarap Türkmenistanyň Harby doktrinasyndan gelip çykýan borçlary abraý bilen berjaý etmelisiňiz.
Biz geljekde hem ýurdumyzyň Ýaragly Güýçleriniň maddy-enjamlaýyn binýadyny berkitmäge we döwrebaplaşdyrmaga, harby hünärmenleri taýýarlamaga, şeýle hem berkarar Watanymyzyň edermen goragçylarynyň göwnejaý gulluk etmegi we döwrebap ýaşaýyş jaýlarynda ýaşamagy üçin zerur bolan şertleri döretmäge aýratyn üns bereris diýlip, hormatly Prezidentimiziň gutlagynda bellenilýär.
Çeşme: Türkmenistanyň Döwlet habarlar agentligi


text:
Döwlet etalon merkeziniň
esasy wezipeleri
- ölçegleriň birligini we takyklygyny, döwlet etalonlarynyň hem-de ölçeg serişdeleriniň degişli metrologik derejede saklanyp galmagyny gazanmak, olaryň aýawly saklanyşyny üpjün etmek;
-ölçegleriň häzirki zaman usullaryny we serişdelerini, şol sanda halkara derejede maglumat-ölçeg toplumlaryny we ulgamlaryny ornaşdyrmak boýunça maslahatlary işläp taýýarlamak;
- standartlaşdyryş, metrologiýa we önümleri (işleri, hyzmatlary) sertifikatlaşdyryş boýunça kadalaşdyryjy tehniki resmi namalaryň işlenip taýýarlanylmagyna gatnaşmak;
- ýurdumyzda ölçegleriň bitewiligini üpjün etmegiň meseleleri we ulanmaga ýol berilýän ölçegleriň birlikleri boýunça teklipleri taýýarlamak;
- döwlet etalonlaryndan fiziki ululyklaryň birlikleriniň möçberlerini ölçegleriň ähli serişdelerine bolan talaplary bilen bermegiň ýeke-täk tertibine gözegçiligi amala aşyrmak;
- döwlet etalonlary boýunça täze kadalaşdyryjy resminamalary herekete girizmek boýunça işleri geçirmek.
- ýuridik we fiziki şahslaryň ýüztutmalary boýunça ýokary takyklykdaky ölçegleri geçirmek;
- metrologiýa, şol sanda barlaglaryň usulyýetleri, ölçegleri ýerine ýetirmegiň usulyýetleri babatda döwlet standartlarynyň, maslahatlarynyň we kadalaşdyryjy resminamalarynyň metrologik seljermesini geçirmek;
Döwlet etalon merkeziniň
esasy amala aşyrýan işleri
- tehniki synaglary we seljermeleri geçirmek;
- tehniki synaglary we seljermeleri amala aşyrýan beýleki edaralaryň işlerine döwlet gözegçiligini amala aşyrmak;
- barlag enjamlaryny abatlamak işlerini ýerine ýetirmek;
- tebigy we tehniki ylymlarda barlaglar we işläp taýýarlamalar;
- gurallary we abzallary abatlamak işlerini ýerine ýetirmek.
"Türkmenstandartlary" baş döwlet gullugynyň başlygynyň 2014-nji ýylyň 27-nji martynda çykaran1/60 belgili bilen tassyklanan Önümi sertifikatlaşdyrmagyň Tertibine laýyklykda
Türkmenistana daşary ýurt döwletlerinden getirilýän önümi (ölçeg serişdeleri) sertifikatlaşdyrmak üçin:
14. Sertifikatlaşdyrmak boýunça barlaghana synaglaryny geçirmek üçin önümden (ölçeg serişdelerden), kadalaşdyryjy resminamalaryň talaplaryna laýyklykda synaglary geçirmek mümkinçiligini üpjün edýän, ýeterlik mukdary seçilip alynýar.
Barlaghana synaglaryny geçirmek üçin nusgalyklary seçip alyş delilnamasy üç nusgada düzülýär, olaryň biri Arza berijä berilýär, ikinjisi önümiň nusgalyklary bilen bilelikde synaglary geçirmek üçin akkreditirlenen synag barlaghanasyna (Döwlet etalon merkezine) iberilýär, üçünjisi sertifikatlaşdyrmak boýunça edarada galýar.
15. Seçilip alnan önümiň nusgalyklarynyň sertifikatlaşdyrmak boýunça synaglary akkreditirlenen barlaghanada geçirilýär. Synaglaryň netijeleri teswirnama bilen resmileşdirilýär.
Ölçegleriň serişdeleriniň deňeşdirme barlagy ýa-da kalibrlemegiň geçirilmegi üçin Arza beriji tarapyndan şu aşakdakylaryň hödürlenmegi zerurdyr:
a) arza;
b) ölçegleriň serişdesi;
ç) zerur bolan ýagdaýlarda ölçegleriň serişdesiniň tehniki resminamasy (tehniki beýany, ulanyş gözükdirmesi, pasporty).
Ölçegleriň serişdeleriniň Türkmenistanyň çäginde öndürilen halatynda synag geçirmek üçin Arza beriji arza bilen bilelikde şu aşakdaky sanaw boýunça resminamalar hödürlenmeli:
a) Arza berijiniň doly ady we salgysy;
b) ölçegleriň serişdeleriniň ady;
ç) synaga tabşyrylýan ölçegleriň serişdeleriniň öndürijiniň doly ady we salgysy;
d) ölçegleriň serişdeleriniň ulanyljak maksady we ugry baradaky maglumatlar;
e) ölçegleriň serişdeleriniň öndüriji resminamalar baradaky maglumatlar;
ä) synagdan geçirilýän ölçegleriň serişdeleriniň metrlogik we tehniki häsiýetnamalary barada maglumatlar;
f) ölçeme işleriň netijelerini gazanmak üçin gerek bolan programmalaýyn üpjünçiligiň bardygy baradaky maglumatlar;
g) deňeşdirip barlamagyň usulyýeti boýunça maglumatlar;
h) ölçegleriň serişdeleriniň synaglary geçendigi barada teswirnama;
i) ölçegleriň serişdeleriniň suraty.
Ölçegleriň serişdeleriniň daşary ýurtlardan Türkmenistanyň çägine getirilende, synaglary geçirmek üçin Arza beriji arza bilen bilelikde şu aşakdaky sanaw boýunça resminamalar hödürlenmeli:
a) ölçegleriň serişdelerini ulanmak boýunça gollanmalary;
b) ölçegleriň serişdeleriniň pasportlary;
ç) deňeşdirme usulyýeti (bar bolanda).
Ölçeg serişdeleriň görnüşini tasyyklamak üçin geçirilmeli döwlet synaglary (Türkmenistanyň Ölçeg serişdeleriň döwlet sanawyna (reýestra) girizmek maksady bilen)
Döwlet Etalon merkeziniň
başlygy ______________
Arza
“___________________________________________________________________________”
hususy kärhanasy, aşakda görkezilen ölçeg serişdeleri ölçeg serişdeleriň Döwlet sanawyna hasaba goýmak üçin synaglary geçirip bermegiňizi Sizden haýyş edýäris. (Ölçeg serişdäniň ady, görnüşi, ölçeg çägi we sany).
1. .
2. .
3. .
Tölegini kepillendirýäris.
Başlyk Ady we familiýasy
Ölçeg serişdeleriň abatlama işlerini geçirmek üçin
Döwlet Etalon Merkeziniň
başlygy ______________
Arza
“___________________________________________________________________________”
hususy kärhanasy, aşakdaky görkezilen ölçeg serişdeleri abatlama işlerini geçirmegi Sizden haýyş edýär. (Ölçeg serişdäniň ady, görnüşi, ölçeg çägi we sany).
1. .
2. .
3. .
Tölegini kepillendirýäris.
Başlyk Ady we familiýasy


text:
ABŞ tarapyndan goldanýan kürt-arap güýçleri Siriýada “Yslam döwleti” (YD) toparynyň galasy hasaplanýan Rakka şäheriniň golaýyndaky Tabka şeherçesinde söweşijilere garşy göreşde öňegidişlik gazandylar, diýip synçy topar habar berýär.
Beýik Britaniýada ýerleşýän Adam hukuklary boýunça göregçi atly toparyň 30-njy aprelde aýtmagyna görä, "Siriýanyň demokratik bileleşigi" diýlip tanalýan topar häzirki wagtda Tabka şäherçesiniň 70%-ne gözeçilik edýär.
“Köne şäher tutuşlygyna ele alyny, täze şäherçäniň girelgelerinde güýçli söweş alnyp barylýar” diýip, guramanyň müdiri Rami Abdel Rahman aýtdy.
"Siriýanyň demokratik bileleşigi" atly toparyň ABŞ-nyň howadan amala aşyran goldawyna daýanyp, eýelän Tabka şäheri Ýefrat derýasynyň we harby aeroportuň golaýynda ýerleşýär.
Şäheriň ilat sany 85 müň adam çemesi.
2011-nji ýylda hökümete garşy demonstrasiýalardan başlanan konflikt zerarly Siriýada 300 müň çemesi adam wepat boldy.
Hökümet güýçleriniň we oppozisiýanyň arasyndaky konflikte soňra taraplaryň ikisine-de garşy söweşýän YD topary goşulypdy.


text:
13 Şubat 2017 Pazartesi
Türkmenistanyň Prezidenti Gurbanguly Berdimuhamedow Frank-Walter Ştaýnmaýeri Germaniýanyň Prezidenti Wezipesine Saýlanmagy Bilen Gutlady
Türkmenistanyň Prezidenti Gurbanguly Berdimuhamedow jenap Frank-Walter Ştaýnmaýere Germaniýa Federatiw Respublikasynyň Prezidenti wezipesine saýlanmagy mynasybetli gutlag hatyny iberdi.
Ýakymly mümkinçilikden peýdalanyp, döwlet Baştutanymyz Frank-Walter Ştaýnmaýere berk jan saglyk, bagt we abadançylyk, Germaniýanyň dostlukly halkyna bolsa gülläp ösüş baradaky arzuwlaryny beýan etdi.
Şeýle hem hormatly Prezidentimiz Gurbanguly Berdimuhamedow GFR-iň täze saýlanan Prezidentine uly hormat goýýandygy baradaky ynandyrmalaryny, iki ýurduň halklarynyň bähbidine Türkmenistan bilen Germaniýa Federatiw Respublikasynyň arasyndaky dostlukly gatnaşyklary mundan beýläk-de ösdürmäge hem-de pugtalandyrmaga çalyşýandygy baradaky meýillerini mälim etdi.
Kaydol: Kayıt Yorumları (Atom)


text:
16.05.2018. Ýurdumyzda bina edilen häzirki zaman desgalaryň hatarynda Tejen etrabynda “Azapkeş” hususy kärhanasy tarapyndan gurlan häzirki zaman maldarçylyk toplumy hem bar. Iň täze tehnologiýalar bilen enjamlaşdyrylan kärhana ýylda 3 müň tonna süýt we 100 tonna et öndürmäge niýetlenendir. Bu ýerde ekologiýa taýdan arassa, hil taýdan ýokary talaplara laýyk gelýän önümler öndüriler.
Bu desgany gurmak üçin “Seleňli” geňeşliginiň çäginde 600 gektar ýer bölünip berildi. Şonuň 9 gektary maldarçylyk fermasy we 591 gektary iýmlik ekinleri ösdürip ýetişdirmek üçin niýetlenendir. Giň meýdanda ýorunja, mekgejöwen we arpa ekildi.
Maldarçylyk, tohumçylyk kärhanasy dünýäniň belli önüm öndürijileriniň häzirki zaman abzallary bilen enjamlaşdyrylypdyr. Bu ýerde öňdebaryjy seçgiçilik usuly bilen iri şahly mallaryň görnüşleri ösdürilip ýetişdiriler. Munuň üçin zootehnikanyň talaplaryna laýyk gelýän ähli şertler göz öňünde tutulandyr. Täze toplumyň işe girizilmegi ýurdumyzyň maldarçylyk pudagynyň ösdürilmegine itergi berer, döwlet Baştutanymyz Gurbanguly Berdimuhamedow obasenagat toplumynyň kuwwatlyklaryny artdyrmakda bu pudaga möhüm ähmiýet berýär. Şu gün açylýan maldarçylyk toplumynda onlarça iş orunlarynyň döredilendigini hem bellemek gerek.
Fermada ýerli sygyrlaryň görnüşleri bilen birlikde, Germaniýadan, Ukrainadan getirilen iri şahly mallaryň naýbaşy görnüşleriniň hem 338-si saklanar. Şolardan eýýäm 340 göle alyndy. Bu ýerde sagym işleri iň täze sagym enjamlary arkaly amala aşyrylýar. Ulgam netijeliligi we ygtybarlylygy üçin sagym ýerleriniň hususy enjamlaşdyrylmagy we ýokary geçirijilik ukybynyň artykmaçlygy bilen häzirki zaman süýt hojalygynda giňden ulanylýar. Sygyrlaryň saglygynda nähilidir bir üýtgeşme we näsaglyk ýüze çykan halatynda sagym enjamy awtomatik taýdan işlemegini bes edýär. Süýt sagymdan soňra ýörite gaplara guýulýar.
Tejen etrabyndaky täze maldarçylyk toplumy ýylda 3 müň tonna süýt we 100 tonna et öndürmäge niýetlenendir
16.05.2018. Ýurdumyzda bina edilen häzirki zaman desgalaryň hatarynda Tejen etrabynda “Azapkeş” hususy kärhanasy tarapyndan gurlan häzirki zaman maldarçylyk toplumy hem bar. Iň täze tehnologiýalar bilen enjamlaşdyrylan kärhana ýylda 3 müň tonna süýt we 100 tonna et öndürmäge niýetlenendir. Bu ýerde ekologiýa taýdan arassa, hil taýdan ýokary talaplara laýyk gelýän önümler öndüriler.